PH terkinja-kinja kena ‘checkmate’

Dua artikel Tan Sri Abdul Hadi Awang (TGHH) telah menyebabkan Pakatan Harapan (PH) terloncat-loncat. Lebih teruklah loncatan mereka daripada penonton konsert di Kelantan.

Isu pertama, umpan TGHH berkenaan majoriti pemberi rasuah adalah dalam kalangan bukan Bumiputera.

Umpan dimakan. Habis bangkit pemimpin DAP marah kepada TGHH dan macam biasa burukkan imej TGHH dan PAS dengan wajah rasis.

Sekali dikeluar data dan fakta kajian, bahawa memang pemberi rasuah di Malaysia untuk tahun 2010-2014 adalah ramai dari kalangan bukan-Bumiputera.

87.97 peratus pemberi rasuah (57.46 peratus adalah Cina, 30.51 peratus adalah India dan lain-lain) adalah bukan dari kalangan orang Melayu. Checkmate! Mati kutu dan mati akal geng PH nak membalas.

Sebelum ini kita dimomok-momokkan bahawa orang Melayu kuat rasuah, rupanya pemula dan pemberi rasuah adalah dari kalangan bukan-Melayu.

Betullah apa yang ditulis oleh TGHH. PH terperangkap, checkmate!

Isu kedua, TGHH campak umpan lagi dengan tulisan ramai dari kalangan PH tak beriman. Sekali lagi, umpan mereka ‘ngap’. Kecoh pula PH, pimpinan PAN pun terkinja-kinja lebih dari tonton konsert Wings.

Kata depa inilah bukti PAS amalkan budaya takfiri, ekstremis bla bla dan bla. (Menguap)

Sekali lagi dikeluarkan fakta, dalam web Parlimen terdapat seramai 90 orang Ahli Parlimen Pakatan Harapan. 55 daripadanya bukan-Islam dan 35 adalah Muslim.

Bersamaan 61.11 peratus dari kalangan Ahli Parlimen PH adalah bukan-Islam. 61 peratus ini ramai ke sikit?

Maka tiada yang salah dari tulisan TGHH, bahawa ramai dari kalangan PH adalah tak beriman (61 peratus) yang bukan-Islam.

Sekali lagi PH terperangkap dan checkmate!

PH nak gunakan isu perasuah untuk wajahkan PAS rasis. Data membuktikan ramai bukan-Melayu pemberi rasuah.

PH guna isu tak beriman untuk wajahkan PAS itu ekstremis dan takfiri. Data juga buktikan ramai Ahli Parlimen PH tidak beriman (bukan-Islam).

Sekarang nak tuduh PAS mesra dengan perasuah pula. Depa tak sedar yang berbelas-belas kes pemimpin PH digugurkan ketika PH jadi kerajaan.

Isu rasis, checkmate.
Isu ekstremis, checkmate.
Isu integriti, checkmate.

Ahmad Fahmi Mokhtar,
Darulnaim Research Centre

Artikel ini disiarkan terlebih dahulu di Harakah pada 21 September 2022. Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerusi panas pada PRN Johor, pertembungan banyak penjuru

Parti politik utama yang akan bertanding pada Pilihan Raya Negeri (PRN) Johor telah mengumumkan calon masing-masing hari ini, yang bakal menyaksikan beberapa pertembungan sengit di beberapa ‘kerusi panas’ Dewan Undangan Negeri (DUN).

Barisan Nasional (BN) bakal menampilkan lebih 70 peratus muka baharu di 56 kerusi DUN yang dipertandingkan, dengan UMNO menampilkan 37 calon, MCA (15) dan MIC (empat), menurut laporan Bernama.

Perikatan Nasional (PN) yang akan bertanding di kesemua 56 kerusi DUN pada PRN Johor ini pula mempertaruhkan 41 muka baharu dan mengekalkan 15 calon yang pernah bertanding pada pilihan raya sebelum ini.

Calon-calon PN terdiri daripada 33 wakil Bersatu, PAS (15) dan Gerakan (lapan).

Parti Pejuang Tanah Air (Pejuang) pula mempertaruhkan 42 calon bagi PRN Johor, dengan 54 peratus daripada mereka terdiri daripada calon berusia di bawah 50 tahun, termasuk calon termuda berumur 26 tahun.

Antara ‘kerusi panas’ yang bakal menjadi tumpuan termasuklah DUN Bukit Kepong yang bakal menyaksikan bekas Menteri Besar Johor Datuk Dr Sahruddin Jamal daripada PN, yang akan bertembung dengan bekas Ahli Dewan Undangan Negeri (ADUN) Bukit Serampang Ismail Mohamed daripada BN, selain calon Parti Ikatan Demokratik Malaysia (MUDA) Nurafiqah M Zulkifli dan Md Taib Md Suhut (Pejuang).

DUN Machap pula bakal menyaksikan pertembungan antara Ahli Parlimen Sri Gading dan Ketua Pejuang Johor Datuk Dr Sharuddin Md Salleh, dengan bekas Exco kerajaan negeri Datuk Onn Hafiz Ghazi (BN) selain pengetua Sekolah Menengah Agama Arab Almasriyah Azlisham Azahar (PN) dan R. Sangaran (MUDA).

Pada Pilihan Raya Umum ke-14 (PRU14), DUN itu menyaksikan penyandangnya Abd Taib Abu Bakar dari UMNO hanya menang dengan majoriti 404 undi ke atas Ahmad Ahem (PH-Bersatu) dan Azlisham (PAS).

Manakala di DUN Kempas, Ketua Wanita PKR Johor Napsiah Khamis Maharan bakal bertembung dengan Nornekman Osman daripada Pejuang, yang merupakan anak sulung kepada ADUN Kempas dan bekas Menteri Besar Johor Allahyarham Datuk Osman Sapian.

Persaingan di DUN yang terletak di tengah-tengah bandar raya Johor Bahru itu turut menyaksikan penyertaan daripada UMNO, yang menampilkan Timbalan Ketua UMNO Bahagian Pulai Datuk Ramlee Bohani (BN), manakala PN pula meletakkan Nur Faizal Abdullah sebagai calonnya.

Kerusi DUN Larkin pula akan menyaksikan pertembungan lima penjuru di antara gabungan kerjasama Pakatan Harapan (PH) dan MUDA dengan Rasid Abu Bakar daripada MUDA, bakal bertembung dengan calon PKR Dr Zamil Najwah Arbain, selain Ketua Pemuda UMNO Johor Hairi Md Shah, bekas wartawan dan setiausaha akhbar Zulkifli Bujang (PN), serta Mohamad Riadz Mohamad Hashim (Pejuang).

Manakala di DUN Benut pula, Pengerusi BN Johor dan Menteri Besar Datuk Hasni Mohammad bakal ditentang oleh Ahli Dewan Negara Senator Datuk Isa Ab Hamid (PN), Ahli Majlis Pimpinan PKR Johor Haniff @ Ghazali Hosman dan Iskandar Noor Ibrahim (Pejuang).

Turut dijangka menjadi tumpuan pada PRN Johor kali ini adalah kerusi-kerusi DUN yang dimenangi dengan majoriti kurang 500 undi pada PRU14 lalu iaitu, Pemanis (PH-PKR dengan 363 undi), Sungai Balang (BN-UMNO, 174 undi), Semerah (PH-PKR, 98 undi) dan Layang-Layang (BN-UMNO, 364 undi).


UMNO sahkan MoU dengan pembangkang tak disambung, PRU-15 awal?

Memorandum persefahaman (MoU) yang ditandatangani antara kerajaan Datuk Seri Ismail Sabri Yaakob dengan pembangkang tidak akan disambung, kata UMNO hari ini.

Keputusan untuk tidak menyambung MoU tersebut yang akan berakhir pada 31 Julai diputuskan Mesyuarat Majlis Tertinggi (MT) UMNO yang diadakan petang tadi, ia sekaligus memberi isyarat pilihan raya umum ke-15 (PRU-15) mungkin diadakan awal pada tahun ini juga.

“Kedudukan MoU di antara kerajaan persekutuan dan PH (Pakatan Harapan) yang berakhir 31 Julal 2022 diputuskan tidak akan diteruskan lagi,” kata Setiausaha Agungnya, Datuk Seri Ahmad Maslan dalam kenyataan hari ini.

Untuk rekod, MoU tersebut ditandatangani bertujuan mengembalikan kestabilan politik setelah perubahan kerajaan pada Ogos tahun lalu.

Secara asasnya, dengan pemeteraian itu, PH tidak akan menghalang kerajaan dalam undi kritikal di Dewan Rakyat yang boleh membawa kesan terhadap survivalnya, seperti belanjawan.

Sebagai pertukaran, kerajaan akan mengusahakan sejumlah pembaharuan dan dasar yang sebelum ini dibawa PH.

Antara janji yang terkandung adalah penggubalan undang-undang Anti Lompat Parti yang sudah tertangguh beberapa kali tidak dapat dibentang di Dewan Rakyat.

Dalam pada itu, UMNO juga memutuskan untuk mengadakan perhimpunan agung khas pada 14 Mei ini bagi meminda Perlembagaan UMNO mengenai tempoh pemilihan parti.

Mesyuarat hari ini turut menggesa pembentangan Akta Anti Lompat Parti mesti diteruskan dan disokong untuk diluluskan tanpa kompromi dengan “gesaan mana-mana pihak yang cuba menggagalkan mahupun cubaan untuk mengubah maksudnya kepada bentuk perundangan yang lain.”


Kes Siti Bainun: Bella beri keterangan secara tertutup

Remaja perempuan sindrom down berusia 13 tahun yang dikenali sebagai Bella hari ini (22 September 2022) memberi keterangan di Mahkamah Sesyen Kuala Lumpur sebagai saksi pendakwaan ke-18 dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya, tahun lepas.

Bagaimanapun, sebelum remaja itu memberi keterangan, Timbalan Pendakwa Raya Zilfinaz Abbas memberitahu mahkamah bahawa perbicaraan kes itu akan dijalankan secara tertutup kerana Bella adalah mangsa selain merupakan saksi kanak-kanak yang keterangannya tidak boleh dilaporkan oleh media dan mana-mana pihak.

Zilfinaz pada prosiding sebelum ini berkata pihaknya memohon supaya seorang perantara dan peneman Bella dilantik mengikut peruntukan di bawah Akta Keterangan Saksi Kanak-kanak 2007 untuk berada bersama remaja itu di sebuah bilik lain semasa perbicaraan dijalankan.

“Dua individu ialah pegawai psikologi dari Jabatan Peguam Negara Dr Nor Jumawaton Shahruddin selaku perantara dan pegawai dari Jabatan Kebajikan Masyarakat (JKM) Noor Faiidah Mohamed selaku peneman Bella,” katanya kepada Hakim Izralizam Sanusi.

Izralizam berkata mahkamah sebelum ini telah membenarkan pelantikan dua individu itu untuk berada bersama Bella sepanjang perbicaraan dengan mengambil kira keadaan kanak-kanak kurang upaya itu.

Beliau turut membenarkan permohonan pendakwaan supaya prosiding hari ini dijalankan secara tertutup dan meminta pihak media dan orang awam meninggalkan galeri awam.

“Hari ini perbicaraan saksi, Bella akan dijalankan melalui rangkaian secara langsung selaras dengan Akta Keterangan Saksi Kanak-kanak 2007.

“Direkodkan bahawa Dr Nor Jumawaton akan berada bersama Bella sebagai perantara selaras dengan Seksyen 8 Akta Keterangan Saksi Kanak-kanak 2007 dan Nurul Faiidah juga akan bersama-sama saksi itu sebagai orang dewasa yang menemani, selaras dengan Seksyen 9 akta sama.

“Perlu ditekankan di sini bahawa Bella adalah saksi kanak-kanak kurang upaya maka mahkamah akan mengikut akta sama sebagai panduan,” katanya menurut Bernama.

Bella, yang memakai gaun berwarna biru watak Elsa dalam animasi Frozen, dilihat tersenyum apabila tiba di Kompleks Mahkamah Kuala Lumpur kira-kira 9 pagi diiringi pegawai JKM dan anggota polis.

Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju, di sini.


Dera dan bunuh anak saudara, pasangan suami isteri didakwa

Seorang pesara tentera dan isterinya dihadapkan ke Mahkamah Majistret Ipoh hari ini atas pertuduhan membunuh seorang kanak-kanak perempuan yang juga anak saudara mereka dua minggu lepas.

Zainuddin Noh dan Norhazleyana Azreen Abdul Hamid, kedua-duanya berusia 40 tahun didakwa bersama-sama menyebabkan kematian Aisha Farhana Muhammad Khirul Azral, lapan tahun, di sebuah rumah di Jalan Desa Pengkalan Bandaraya 18, Desa Pengkalan, Lahat di Ipoh antara 10 malam 13 Mei hingga 7 pagi 14 Mei lepas, lapor Bernama.

Pertuduhan mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mati jika sabit kesalahan.

Pasangan suami isteri yang juga peniaga kecil itu mengangguk faham selepas pertuduhan dibacakan di hadapan Majistret Jesseca Daimis namun tiada pengakuan direkodkan daripada mereka kerana kes bunuh di bawah bidang kuasa Mahkamah Tinggi.

Pendakwaan dikendalikan Pengarah Pendakwaan Negeri Perak Azlina Rasdi manakala kedua-dua tertuduh diwakili peguam Nurul Syuhada Mohd Yusof.

Mereka juga menghadapi dua pertuduhan mendera kanak-kanak lelaki yang juga adik si mati dan mengaku tidak bersalah selepas pertuduhan dibacakan di hadapan Hakim Mahkamah Sesyen Norashima Khalid.

Kedua-duanya didakwa bersama-sama sebagai orang yang mempunyai pemeliharaan terhadap mangsa berusia tujuh tahun telah melakukan penganiayaan terhadap kanak-kanak itu dengan menyebabkannya mengalami kecederaan fizikal di tempat sama pada 1.30 petang dan 10.30 malam, 13 Mei lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang boleh dihukum di bawah Seksyen 31(1) akta sama dan dibaca bersama Seksyen 34 Kanun Keseksaan yang memperuntukkan hukuman denda maksimum RM50,000 atau penjara maksimum 20 tahun atau kedua-duanya sekali jika sabit kesalahan.

Pendakwaan dikendalikan Timbalan Pendakwa Raya Nurul Hafizah Mohammad Pauzi manakala kedua-dua tertuduh tidak diwakili peguam bagi kes berkenaan.

Nurul Hafizah tidak menawarkan jaminan kerana kedua-dua tertuduh telah didakwa atas pertuduhan membunuh dan mahkamah menetapkan 30 Jun untuk sebutan semula semua kes itu.

Pada 15 Mei lepas, polis menahan pasangan suami isteri itu susulan laporan kematian kanak-kanak perempuan berkenaan daripada pegawai perubatan di Jabatan Kecemasan dan Trauma, Hospital Raja Permaisuri Bainun di sini pada 3.14 pagi.


‘Tuan ada keris, saya ada golok’. Orang tak siuman ancam guna senjata

Ketua Pemuda PAS, Ahmad Fadhli Shaari hari ini menyiarkan satu gurauan yang menikam kalbu, sambil menunjukkan sebilah golok tetapi tersimpan kemas di dalam sarung.

Bagaimanapun, gurauan kata-katanya dipercayai merujuk kepada kenyataan kiasan dibuat Perdana Menteri, Datuk Seri Anwar Ibrahim sebelum ini, yang kononnya ada keris untuk menentang cubaan menumbangkan kerajaan.

Ahmad Fadhli yang juga Ahli Parlimen Perikatan Nasional (PN) Pasir Mas memuat naik gambar beliau yang memegang golok, dengan kata-kata:

“Tuan ada keris, saya ada golok. Tapi simpan dalam sarung je, tak payah nak tunjuk-tunjuk atau hunus sebarangan.

“Dalam negara demokrasi, nak ancam orang dengan senjata ni kerja orang kurang siuman,” kata Ketua Pemuda PN itu dalam Facebook beliau hari ini (Ahad, 19 Mac 2023).

Semalam, Anwar yang juga Pengerusi Pakatan Harapan (PH) ketika berucap pada Kongres Nasional Khas PKR berkata:

“Kamu cuba nak rampas (kerajaan)? Silakan. Tetapi itu tidak mudah. Kita siap dengan keris.”

Anwar berkata demikian bagi menyuarakan pendirian bahawa beliau tidak gentar dengan sebarang ugutan mengadakan perhimpunan orang Melayu yang dijadualkan hari ini, tetapi terpaksa dibatalkan kerana terdapat ‘gangguan’.

Anwar juga menyindir pihak yang hilang tampuk kuasa, tetapi sekarang sedar dan mengeluh tentang nasib orang Melayu.

Tanpa menamakan pihak itu, Anwar dipercayai merujuk kepada bekas Perdana Menteri, Tun Dr Mahathir Mohamad yang menurutnya, tidak memperjuangkan nasib orang Melayu ketika menjadi perdana menteri, sebaliknya hanya mengayakan diri dan keluarganya.

“Ada orang dulu, 22 tahun campur 22 bulan pegang kuasa, sekarang mengeluh Melayu hilang segala-galanya, hilang harta, hilang saham,” kata Anwar, yang juga presiden PKR semasa ucap tama di Kongres Nasional Khas PKR 2023 di Stadium Malawati.

“Bagaimana tak hilang kalau kamu bolot untuk kamu, untuk keluarga kamu dan anak-anak kamu. Sekarang bila hilang kuasa, bicara soal rakyat,” katanya menurut laporn FMT semalam.

Dr Mahathir pada sidang medianya hari ini, melihat ‘gangguan’ daripada kerajaan PH-BN terhadap rancangan orang Melayu untuk mengadakan perhimpunan, seolah-olah Malaysia bukan negara Melayu.

Merujuk kepada beberapa tempat yang dipilih penganjur bagi mengadakan perhimpunan Melayu hari ini telah dibatalkan, Dr Mahathir tidak faham kenapa kerajaan yang ada sekarang begitu takut, sehingga orang Melayu tidak dibenar bertemu, malah dianggap rasis.

“Kerajaan tak perlu takut kepada kita. Tetapi nampak takut sangat sampai tak boleh nak jumpa. Tak bagi orang Melayu jumpa. Seolah-olah negara kita ini bukanlah negara Melayu,” katanya.


PRN Kelantan sedia diadakan pada bila-bila masa: MB

Kerajaan Kelantan bersedia mengadakan Pilihan Raya Negeri (PRN) pada bila-bila masa, kata Menteri Besar Datuk Ahmad Yakob.

Beliau menjangkakan perkara itu akan dibincang dalam pertemuan tidak langsung menteri-menteri besar yang hadir sempena Mesyuarat Majlis Raja-Raja pada minggu depan, bagi mencari kata sepakat berhubung tarikh sesuai diadakan PRN, menurut laporan Bernama.

“Pertemuan adalah sempena Mesyuarat Majlis Raja-Raja, itu merupakan perkara biasa dengan menteri besar akan berperanan mengiringi serta menjadi penasihat kepada Raja-Raja Melayu negeri masing-masing.

“Jadi, pada masa sama kita juga mungkin akan adakan perbincangan secara tidak langsung mengenai pembubaran Dewan Undangan Negeri (DUN) dan tarikh PRN.

“Tempoh akhir bagi DUN Kelantan adalah pada 26 Jun, (namun) saya rasa PRN boleh dilaksanakan pada bila-bila masa kerana kita telah bersedia untuk menghadapinya,” katanya kepada pemberita selepas merasmikan Program Sambutan Bulan Solat Peringkat Negeri Kelantan, di sini hari ini.

Sementara itu, dalam perkembangan lain Ahmad berkata kerajaan Kelantan bersetuju menyalurkan sumbangan RM100,000 sebagai soladiriti kepada mangsa gempa bumi di Turkiye dan Syria.

“Kita (kerajaan negeri) sangat bersimpati dengan bencana gempa bumi yang melanda kedua-dua negara berkenaan dengan jumlah mangsa korban mencecah lebih 40,000 orang.

“Kita menyumbang walaupun jumlahnya tidak seberapa bagi membantu rakyat kedua-dua negara yang terlibat,” katanya.


Latih anak simpan, sedekah duit raya

Pemberian duit raya boleh dianggap sedekah, iaitu ibadat yang besar pahalanya dan mampu mengeratkan silaturahim. Selain itu, pemberian duit raya dilihat sebagai amalan yang membuka pintu rezeki.

Bagi ibu bapa, inilah masa terbaik melatih anak dengan amalan kewangan bijaksana. Bak kata pepatah melentur buluh, biarlah dari rebungnya.

Banyak tip boleh diajar kepada anak. Antaranya, sediakan tiga tabung berbeza tujuannya seperti simpan, sedekah dan belanja.

Menurut Pegawai Psikologi Kementerian Kesihatan Malaysia (KKM), Aida Hashim, sebaik-baiknya ibu bapa latih anak seawal dua tahun untuk menyimpan duit.

“Ibu bapa boleh membelikan  tabung khas dan sama-sama masukkan duit setiap hari dalam tabung itu walaupun hanya syiling 20 sen.

“Kedua, latih anak bahawa nilai duit itu berharga. Kita perlu memberitahu mereka, berbelanja hanya jika perlu. Saya sendiri mula melatih anak seawal tiga tahun,” katanya.

Tambah Aida, dia melatih anak-anak belajar mencari duit sendiri contohnya buat jualan aiskrim Malaysia. Apabila ada sejumlah duit, Aida akan bertanya tentang keperluan untuk mereka guna duit.

Sebagai ibu bapa, Aida menyarankan agar memberitahu anak-anak bahawa duit raya bukalah menjadi keutamaan di Aidilfitri.

Tambahnya, sebagai ibu bapa kita kena terapkan berjalan ke rumah saudara dan rakan-rakan adalah untuk menziarah semasa sambutan hari raya dan bukan untuk kumpul duit raya.

“Setiap kali berkunjung ke rumah keluarga atau rakan-rakan,  saya akan pesan pada anak-anak untuk jaga tingkah laku, jaga adab perbualan, makan dengan sopan dan elak berniat dalam hati untuk dapatkan duit raya,” katanya.

Dalam pada itu, beliau menasihatkan ibu bapa mengajar anak  jangan meminta duit raya dan buka sampul di depan si pemberi.

“Pesan dengan anak-anak untuk ucap terima kasih dan simpan sampul tu dalam beg. Buka sampul  di rumah sahaja. Sebaiknya hargai pemberian orang tanpa persoalkan jumlahnya. Selain berterima kasih, saya juga ajar anak agar doakan orang yang beri duit raya supaya mereka lebih murah rezeki,” katanya.

Pada pendapat Aida,  budaya beri duit raya budaya yang baik tetapi jika nak mengambil kesempatan menghargai kemuliaan dan keberkatan Ramadan sebaiknya amalkan sedekah dalam bulan Ramadan iaitu sebelum Aidilfitri.


Poster tuduh Annuar Musa pengkhianat beredar di PAU

Ahli UMNO yang juga bekas Setiausaha Agung Barisan Nasional, Tan Sri Annuar Musa yang disebut-sebut bakal berdepan ‘masalah’ pada Perhimpunan Agung UMNO (PAU) 2020 yang sedang berlangsung sekarang, mula menerima tempias.

Pagi ini, Annuar dikejutkan dengan beredarnya poster yang menuduh beliau sebagai pengkhianat UMNO di PAU 2020 di Pusat Dagangan Dunia Putra (PWTC).

Poster, risalah atau buku kerap beredar di kalangan perwakilan dan antara isu rutin setiap kali PAU diadakan, khususnya terhadap pengkritik dan penentang parti.

Memuat naik poster itu dalam laman sosial beliau, Annuar menganggap perbuatan mengedar poster itu sudah menjadi budaya fitnah dan perkara biasa di dalam UMNO.

“Pagi ini dikejutkan berita beredarnya poster seperti dalam gambar.. entah kerja siapa.. naratif rekaan siapa. Pasti ini sesuatu yang diizinkan.

“Usul menjadikan UMNO tunggangan PPBM? Siapa nak bawa usul? Bawah agenda mana? Perwakilan mana yang disuruh menyokong?…. Insaflah kita.. Budaya memfitnah ni nampaknya sudah jadi perkara biasa,” tulis beliau.

Poster itu juga dikatakan diletak di hadapan pintu bilik perwakilan yang disewa di Hotel Seri Pasifik bersebelahan PWTC, awal pagi tadi.

Semalam, salah seorang pegawai kanan Annuar, Tun Faisal Ismail Aziz menjadi mangsa pertama UMNO dalam PAU kali ini apabila digantung keahliannya daripada UMNO.

Pengumuman penggantungan selama enam tahun itu diputuskan dalam mesyuarat Majlis Tertinggi (MT) UMNO malam tadi selepas tamat persidangan tiga sayap parti itu.

Bagi Annuar pula, sumber memberitahu Agenda Daily, dalam ucapan dasar Presiden UMNO, Datuk Seri Ahmad Zahid Hamidi, sesuatu yang besar bakal berlaku dan dijangkakan dua pemimpin berpengaruh dalam UMNO bakal dipecat.

Dua individu yang dikatakan bakal dipecat adalah Annuar dan Pengerusi Badan Perhubungan UMNO Perlis, Datuk Seri Shahidan Kassim kerana kelantangan mereka mengkritik Presiden UMNO secara terbuka.

Ayat yang ditulis di atas poster berkenaan dipercayai merujuk kepada kenyataan Annuar yang mendakwa jurucakap ketika PAU 2020 sekadar menjadi ‘pak turut’ kepada Zahid dan hanya akan menuruti arahan serta menyokong keputusan yang sudah dirancang.

Annuar dakwa jurucakap PAU jadi ‘pak turut’ Zahid


32 kematian semalam, 9 kes BID

Jumlah kematian akibat Covid-19 dalam tempoh 24 jam semalam (Rabu, 6 April) turun daripada 33 kes pada Selasa kepada 32 kes semalam, menurut data Kementerian Kesihatan (KKM), hari ini.

Sembilan daripada kes kematian semalam melibatkan pesakit Covid-19 yang meninggal dunia di luar fasiliti kesihatan dan dibawa ke hospital untuk bedah siasat atau dikategorikan kes ‘brought in death’ (BID).

Namun, tiada maklumat sama ada sesetengah kes BID itu turut melibatkan 158,343 pesakit yang menjalani kuarantin di rumah akibat dijangkiti Covid-19 tahap rendah atau tidak memerlukan rawatan intensif.

Jumlah terbaharu itu menjadikan kumulatif kematian sejak awal 2020 lalu meningkat kepada 35,192 kes, termasuk 7,434 kes BID, menurut data CovidNOW yang dikemas kini tengah malam tadi.

Berdasarkan data itu, Selangor dan Johor masing-masing mencatat tujuh kematian, menjadikan kumulatif kedua-duanya meningkat kepada 10,566 kes dan 4,460 kes.

Sehingga semalam Johor mencatat 375,741 kumulatif positif, dengan 362,979 pesakit telah pulih, dan 8,302 kes masih aktif.

Daripada jumlah kes aktif itu, 7,909 pesakit yang menjalani kuarantin di rumah, 376 dimasukkan ke hospital, dan 17 pesakit dirawat di unit rawatan rapi (ICU) dengan 14 daripadanya memerlukan alat bantuan pernafasan

Tiada pesakit Covid-19 di Johor yang dimasukkan ke Pusat Kuarantin dan Rawatan Covid-19 (PKRC).

Sehingga 5 April, seramai 3,067,590 atau 80.8 peratus populasi di Johor telah menerima dua dos vaksin Covid-19, 3,285,488 atau 86.5 peratus menerima sekurang-kurangnya satu dos, dan 2,092,824 atau 76.6 peratus individu dewasa menerima dos penggalak.

Bagi negeri-negeri lain, Perak mencatat lima kematian, diikuti Terengganu (empat); masing-masing tiga di Kedah serta Melaka; dan masing-masing satu di Negeri Sembilan, Perlis serta Kuala Lumpur.

Tiada kes kematian dilaporkan di Kelantan, Pahang, Pulau Pinang, Sabah, Sarawak, Labuan dan Putrajaya, semalam.


Mengikuti kejatuhan ringgit, Bursa Malaysia juga ditutup rendah

Bursa Malaysia ditutup rendah untuk hari kedua berturut-turut, diheret ke bawah oleh jualan berterusan di seluruh papan seiring dengan jualan besar-besaran yang disaksikan dalam bursa serantau selepas kejatuhan semalaman di Wall Street.

Pada 5 petang, FTSE Bursa Malaysia KLCI (FBM KLCI) turun 19.40 mata atau 1.30 peratus untuk ditutup pada paras terendah 1,468.44 berbanding 1,487.84 yang dicatatkan semalam.

Indeks penanda aras, yang dibuka 12.60 mata lebih lemah pada 1,475.24, mencecah paras tertinggi pada 1,480.55 semasa dagangan awal.

Kelebaran pasaran adalah negatif dengan kaunter rugi mengatasi untung iaitu sebanyak 595 berbanding 256, manakala 387 kaunter tidak berubah, 1,113 tidak diniagakan dan 13 yang lain digantung.

Jumlah dagangan adalah lebih rendah pada 2.63 bilion unit bernilai RM1.63 bilion daripada 2.64 bilion unit bernilai RM1.74 bilion.

Menurut Ketua Penyelidikan dan Penasihat Kekayaan UOB Kay Hian Wealth Advisors Sdn Bhd, Mohd Sedek Jantan, pasaran saham Malaysia dilihat tidak bermaya selepas penjualan besar-besaran di Wall Street semalaman.

“Ketidaktentuan meningkat disebabkan laporan inflasi Amerika Syarikat (AS) yang tidak dijangka tinggi malam tadi. Ketidakpastian dalam pasaran ekuiti, bon dan mata wang serantau diramalkan kembali semula selepas menyaksikan keadaan yang agak tenang dalam beberapa sesi terakhir. Kejatuhan (di pasaran serantau) telah dipengaruhi oleh jualan besar-besaran di pasaran AS,” katanya menurut Bernama.

Mohd Sedek berpendapat Rizab Persekutuan AS akan menaikkan kadar faedah sebanyak 75 bps pada minggu depan, justeru, beliau menjangkakan pasaran akan terus berombak sepanjang minggu ini dengan semua sentimen memberi catatan negatif.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata bacaan Indeks Harga Pengguna (IHP) menunjukkan Rizab Persekutuan AS berkemungkinan akan terus meningkatkan kadar faedah secara mendadak pada tahun ini bagi memerangi inflasi, senario yang sudah tentu menjejaskan pasaran saham.

Prospek jangka pendek pasaran tempatan akan kekal berhati-hati. “Walaupun penilaian kekal rendah, kami tidak menjangkakan FBM KLCI akan menyaksikan sebarang pergerakan utama, oleh itu, kami menjangkakan ia bergerak dalam jajaran 1,460 hingga 1,480 mata menjelang hujung minggu ini,” katanya.

Sementara itu, saham-saham wajaran tinggi seperti Maybank turun tujuh sen kepada RM8.85, Public Bank susut lapan sen kepada RM4.44, Petronas Chemicals merosot satu sen kepada RM8.70 dan CIMB menyusut enam sen kepada RM5.39, manakala IHH Healthcare tidak berubah pada RM6.20.

Dalam kaunter aktif, Metronic Global dan Aimflex, masing-masing hilang setengah sen kepada dua sen dan 15 sen, Velesto Energy mencatatkan kerugian satu sen kepada 10.5 sen dan Top Glove turun dua sen kepada 78.5 sen, manakala SNS Network menokok satu sen kepada 30 sen.

Di papan indeks, Indeks FBM Emas merosot 123.06 mata kepada 10,475.20, Indeks FBMT 100 jatuh 123.22 mata kepada 10,217.00, Indeks FBM Emas Shariah melemah 127.69 mata kepada 10,592.79, FBM 70 hilang 106.26 mata kepada 12,708.17 dan FBM ACE adalah lebih rendah sebanyak 55.82 mata kepada 4,844.90.

Secara sektoral, Indeks Tenaga susut 8.73 mata kepada 718.94, Indeks Perladangan turun 53.86 mata kepada 6,945.04, Indeks Produk dan Perkhidmatan Perindustrian rugi 1.70 mata kepada 181.75 dan Indeks Perkhidmatan Kewangan hilang 182.94 mata kepada 16,484.05.

Jumlah dagangan di Pasaran Utama meningkat kepada 1.70 bilion saham bernilai RM1.30 bilion berbanding 1.69 bilion saham bernilai RM1.40 bilion yang direkodkan semalam.

Jumlah waran mengembang kepada 298.73 juta unit bernilai RM47.18 juta daripada 250.05 juta unit bernilai RM38.34 juta sebelum ini.

Jumlah dagangan di Pasaran ACE merosot kepada 632.45 juta saham bernilai RM288.92 juta daripada 697.23 juta saham bernilai RM296.15 juta.

Kaunter perkhidmatan dan produk pengguna menyumbang 176.80 juta saham yang diniagakan di Pasaran Utama, perkhidmatan dan produk perindustrian (650.43 juta), pembinaan (24.64 juta), teknologi (121.87 juta), SPAC (sifar), perkhidmatan kewangan (50.33 juta), hartanah (131.81 juta), perladangan (26.26 juta), REIT (4.97 juta), dana tertutup (10,000), tenaga (345.32 juta), penjagaan kesihatan (97.30 juta), telekomunikasi dan media (18.60 juta), pengangkutan dan logistik (39.53 juta) serta utiliti (11.50 juta).


Covid-19: Tujuh negeri, WP rekod sifar kematian semalam

Tujuh negeri dan Wilayah Persekutuan (WP) – Perlis, Pahang, Negeri Sembilan, Johor, Labuan, Putrajaya dan Terengganu – mencatat sifar kematian dalam tempoh 24 jam semalam.

Hanya dua negeri merekodkan peningkatan kes kematian iaitu Sarawak mencatat 14 pesakit meninggal dunia semalam berbanding satu kematian kelmarin, manakala di Melaka, tujuh kematian direkodkan semalam berbanding lima kelmarin.

Kementerian Kesihatan Malaysia (KKM) menerusi laman web COVIDNOW memaklumkan jumlah kematian dalam tempoh 24 jam semalam adalah sebanyak 116 kes, turun mendadak selepas melonjak dua hari berturut-turut pada Khamis dan Rabu.

Jumlah kematian semalam, termasuk 29 pesakit meninggal dunia sebelum dibawa ke hospital (BID), menjadikan kumulatif sejak Mac tahun lalu sebanyak 24,681 kes kematian.

Statistik KKM juga menunjukkan jumlah kematian di Selangor turun mendadak daripada 178 kes pada Rabu, kepada 33 kes semalam. Namun, negeri itu kekal mencatat kes tertinggi kematian setakat ini.

Kes aktif

Seiring dengan peningkatan kes sembuh yang dilaporkan dalam tempoh 24 jam semalam membabitkan 16,628 pesakit, jumlah kes aktif juga semakin berkurangan kepada 198,284 kes, berbanding 201,274 kes yang direkodkan pada Rabu.

Daripada jumlah itu, 165,421 pesakit Covid-19 menjalani kuarantin kendiri di rumah (turun daripada 168,258 pesakit pada Rabu); 21,359 ditempatkan di PKRC (21,581 pada Rabu); dan 10,396 dirawat di hospital (meningkat berbanding 10,321 pesakit pada Rabu).

Seramai 1,117 pesakit, termasuk 615 yang memerlukan bantuan alat pernafasan dirawat di unit rawatan rapi (ICU). Pada Rabu seramai 1,114 pesakit dirawat di ICU.

Daripada jumlah kes aktif yang dirawat di hospital, Johor merekodkan 1,857 pesakit diikuti Selangor (1,633); Sabah (1,149); Sarawak (938); Kelantan (895); Perak (762); Pulau Pinang (644); Kedah (570); Pahang (462); Kuala Lumpur (428); Terengganu (352); Melaka (263); Negeri Sembilan (214); Perlis (160); Putrajaya (64); dan Labuan (lima pesakit).

Program Imunisasi Covid-19 Kebangsaan (PICK)

Jumlah individu dewasa di seluruh Malaysia yang melengkapkan suntikan vaksin Covid-19 sejak PICK dilancarkan Februari lalu hingga semalam mencecah 81.8 peratus atau 19,180,397 penerima.

Melalui perkongsian statistik dalam laman web COVIDNOW hari ini, 93.4 peratus atau 22,481,986 individu dewasa menerima sekurang-kurangnya satu dos suntikan vaksin.

Secara keseluruhan, sehingga semalam hampir 41.6 juta dos vaksin Covid-19 telah diberikan, termasuk vaksin dos tunggal Cansino.

Semalam sahaja sebanyak 326,612 dos suntikan diberikan kepada 132,562 penerima dos pertama dan 194,050 individu yang lengkap divaksinasi.

Sementara itu, dalam kalangan remaja pula sehingga semalam, 19.2 peratus menerima sekurang-kurangnya satu dos suntikan, manakala 0.8 peratus lagi lengkap divaksinasi.

Mengenai jenama vaksin yang diberikan, KKM memaklumkan 47.2 peratus melibatkan vaksin jenis Pfizer, 44.6 peratus (Sinovac), 8.0 peratus (AstraZeneca), dan 0.2 peratus (Cansino).

Kadar Rt

Kadar kebolehjangkitan Covid-19 atau Ro/Rt pada jangkaan mengikut kes seharian pada 23 September 2021 untuk seluruh negara adalah 0.90.

Pahang merekodkan Rt tertinggi iaitu sebanyak 1.05 dan Perlis (1.01), sementara negeri-negeri lain mencatat Rt antara 0.85 dan 0.99.

Statistik 23 September 2021.


“Pak lebai petang cakap lain, malam cakap lain”: Zahid

Presiden UMNO dan Pengerusi Barisan Nasional (BN) Datuk Seri Ahmad Zahid Hamidi melabelkan PAS sebagai ‘pak lebai’ yang tidak boleh dipercayai kerana sering mengubah pendirian dan percakapan.

Memetik laporan BH, Zahid pada Program Solidariti Kestabilan dan Kemakmuran di Dataran Serdang, Bandar Baharu, Kedah hari ini (19 Oktober 2022) berkata:

“Kita jangan pedulikan pak lebai bersama kita (BN) atau tidak, pak lebai petang cakap lain, malam cakap lain. Dia kata kita durian mentah belum masak, ingat pak lebai ada durian tak cukup masak gugur, takut kena kepala pecah.

“Apabila ada situasi politik baharu mereka keluar fatwa baharu, bila untuk dirinya keluar fatwa baharu, bila nak salahkan orang keluar. Guna ayat al-Quran dan hadis yang maknanya tetap sama, tetapi ditafsir berlainan. Cukuplah pak lebai, bertaubatlah cepat.”

Hadir sama pada program itu ialah Perdana Menteri sementara Datuk Seri Ismail Sabri Yaakob; Setiausaha Agung BN, Datuk Seri Zambry Abdul Kadir; dan Pengerusi BN Kedah, Datuk Seri Jamil Khir Baharom.

Sehubungan itu, kata Zahid BN menolak sebarang bentuk rundingan bersama PAS selepas Pilihan Raya Umum Ke-15 (PRU-15) dengan menganggap parti itu sebagai kawan yang tidak setia.

Menurutnya pemimpin PAS dilihat sering berubah-ubah dalam menentukan pendirian, selain turut menggunakan ayat al-Quran dan hadis yang ditafsir oleh mereka sendiri.

Jelasnya, disebabkan itu BN memilih untuk bergerak solo pada PRU-15 dan yakin komponen BN juga dapat membantu parti itu kembali memerintah negara.

Bekas Ahli Parlimen Bagan Datuk itu yang kini berdepan 87 kes mahkamah, termasuk rasuah melibatkan jutaan ringgit ketika beliau menjadi menteri semasa BN memerintah sebelum ini, berkata PAS sepatutnya mempunyai pendirian teguh dalam membuat keputusan bagi menentukan kerjasama sebelum PRU-15 kali ini.

Katanya, BN mahu kawan yang setia dan istiqamah selain sedia untuk susah dan senang bersama parti itu.

“Mereka beritahu tunggu lepas pilihan raya kita runding, BN jawab dengan cepat pilihan raya belum lagi kita sedang menghadapi realiti ketika ini. Jangan runding lepas pilihan raya, kita bukan riak, sombong, takut atau pengecut. Rakyat sudah sedar dan akan beri kepercayaan semula kepada BN.

“Ketika itu apabila kita berjaya bentuk kerajaan, baharu ada orang terhegeh-hegeh hendak jumpa kita, kita akan cakap cukup sampai di sini dan semua sudah terlambat,” katanya.

Bagaimanapun, kenyataan Zahid itu dilihat bertentangan dengan apa yang dikatakan oleh Ismail Sabri kepada media selepas merasmikan penutup Konvensyen Kontraktor Melayu Malaysia 3.0 dan Mesyuarat Agung Tahunan Persatuan Kontraktor Melayu Malaysia (PKMM) ke-43 di Pusat Dagangan Dunia (WTC).

Menurut Ismail Sabri yang juga Naib Presiden UMNO, BN hanya akan memutuskan sebarang kerjasama dengan parti lain untuk membentuk kerajaan selepas keputusan PRU-15.

Menurutnya BN akan memastikan sasaran awal untuk memenangi pilihan raya dapat direalisasikan terlebih dahulu.

“Kita tunggu dulu keputusan PRU-15, selepas itu kita akan putuskan. Kita pastikan lepas sasaran awal kita dulu. Kalau buat andaian terlalu awal (kerjasama dengan pihak ketiga) susah juga, kita tak tahu apa akan berlaku dalam pilihan raya.

“Selepas PRU (hari mengundi) nanti keputusan sudah ada, insya-Allah kita akan buat apa sahaja keputusan demi kepentingan negara dan yang pentingnya kita nak kan sebuah kerajaan yang stabil. Jadi, selepas itu kita putuskanlah,” katanya.


RUU Larangan Bertukar Parti akan dipersembah kepada Agong untuk digazet

Kerajaan akan mempersembahkan Rang Undang-Undang (RUU) Perlembagaan (Pindaan) (No 3) 2022 berkaitan larangan Ahli Parlimen Bertukar Parti kepada Yang di-Pertuan Agong dalam masa terdekat, kata Datuk Seri Dr Wan Junaidi Tuanku Jaafar.

Menteri di Jabatan Perdana Menteri (Undang-undang dan Parlimen) itu berkata proses tersebut bagi mendapat perkenan dan membolehkan ia digazetkan dalam tempoh 30 hari

“Jadi sekembalinya Al-Sultan Abdullah dari Turkiye, RUU ini akan dipersembah kepada baginda untuk diperkenan mengikut Perkara 66.

“Di bawah Perkara 66 Perlembagaan Persekutuan ini mempunyai batas sendiri, jika tidak diperkenan pun ia akan menjadi undang-undang selepas 30 hari sebabkan pindaan pada 1994 dulu.

“Bagaimanapun, ia akan dipersembahkan sekali lagi kerana Seksyen 2 penguatkuasaan RUU ini mesti mendapat perkenan baginda dua kali. Kali pertama untuk menjadikan RUU ini sebagai undang-undang dan kali kedua bagi penguatkuasaan.

“Namun tidak perlu mengadakan dua kali perjumpaan, cukup hanya sekali untuk mendapat perkenan,” katanya dipetik laporan BH.

Terdahulu, RUU tersebut berjaya diluluskan di Parlimen selepas mendapat sokongan lebih dua pertiga ahli dewan di Dewan Rakyat.

Pada 9 Ogos lalu, RUU berkenaan turut diluluskan di Dewan Negara selepas memperoleh sokongan 52 daripada 60 senator selepas dua kali undi belah bahagian dilakukan, iaitu lebih dua pertiga persetujuan Ahli Dewan Negara.

Berikutan itu, Wan Junaidi berkata, RUU berkenaan tidak terpakai selagi ia belum digazetkan.

“Ada orang tanya, RUU ini sudah lulus di Dewan Rakyat, masih boleh lompat (parti) ke? Saya jawab, belum jadi undang-undang boleh lompatlah,” katanya.

Wan Junaidi berkata, selepas diperkenankan, Perdana Menteri, Datuk Seri Ismail Sabri Yaakob akan membuat pemakluman melalui surat kepada semua Menteri Besar dan Ketua Menteri untuk mengesyorkan pindaan terhadap Jadual Kelapan Perlembagaan Persekutuan.

Katanya, tindakan itu membolehkan semua Dewan Undangan Negeri (DUN) meminda Perlembagaan negeri masing-masing dengan memasukkan peruntukan larangan bertukar parti selaras Jadual Kelapan Perlembagaan Persekutuan seperti diluluskan di Dewan Rakyat dan Dewan Negara.

“Ini untuk memastikan undang-undang yang bakal dilaksanakan di peringkat Persekutuan selaras dengan pelaksanaan di semua negeri termasuk penggunaan perkataan bagi mengelakkan sebarang konflik.

“Satu libat urus dengan negeri ini akan diadakan bagi tujuan berkenaan,” katanya.

Bagi empat negeri yang sudah mempunyai undang-undang sendiri berkaitan lompat parti seperti Pulau Pinang, Kelantan, Sabah dan Sarawak, Wan Junaidi berkata, negeri terbabit boleh melaksanakannya berdasarkan keputusan Mahkamah Persekutuan pada 3 Ogos lalu.

“Saya yakin empat negeri ini akan ambil tindakan sewajarnya dan kalau boleh ikut garis panduan Kerajaan Persekutuan lebih baik, kita senang untuk selaraskan demi kebaikan bersama,” katanya.


Parlimen lulus pelanjutan tahanan 28 hari tanpa bicara bawah Sosma

Dewan Rakyat hari ini (26 Julai) meluluskan pelanjutan tempoh tahanan suspek di bawah Subseksyen 4(5) Akta Kesalahan Keselamatan (Langkah-Langkah Khas) 2012 (Sosma), setelah undian secara blok dilakukan.

Seramai 111 Ahli Parlimen mengundi menyokong rang undang-undang (RUU) itu manakala 88 Ahli Parlimen mengundi menentang dan 21 tidak hadir.

Nga Kor Ming (PH-Tanjung Malim) meminta usul itu dikemukakan untuk undian secara blok selepas lebih 15 Ahli Parlimen menyokong gesaan itu.

Usul yang dibentangkan Menteri Dalam Negeri Datuk Seri Hamzah Zainudin itu menyaksikan bantahan keras daripada kerusi pembangkang.

Pada sidang Dewan Rakyat 23 Mac lalu, usul untuk melanjutkan penguatkuasaan subseksyen 4(5) Sosma yang membenarkan penahanan suspek sehingga 28 hari tanpa bicara, ditolak oleh ahli Parlimen.

Had lima tahun untuk peruntukan itu berakhir pada 31 Julai 2022.

Dalam pembentangan kali ini, Hamzah mengusulkan ia dilanjutkan lima tahun lagi mulai 31 Julai 2022, bagi membolehkan pihak berkuasa terus menggunakan peruntukan kuasa khas mengikut subseksyen berkenaan.

Langkah itu akan membolehkan polis melanjutkan tempoh penahanan individu yang ditangkap dan ditahan mengikut SOSMA sehingga 28 hari.

Ketika membentangkan usul itu, Hamzah menegaskan Subseksyen 4(5) SOSMA perlu dilanjutkan bagi memberi tempoh mencukupi untuk polis melengkapkan siasatan, dalam usaha menangani ancaman terhadap kedaulatan negara, keselamatan dan ketenteraman awam.

Tegasnya, siasatan membabitkan kesalahan keselamatan, khususnya jenayah keganasan dan jenayah terancang, adalah rumit dan kompleks serta memerlukan masa untuk dilengkapkan.

Katanya, lanjutan masa itu diperlukan polis bagi mendapatkan keterangan daripada individu ditahan ketika pengumpulan bukti bagi tujuan pendakwaan, termasuk pengesanan rakan subahat yang masih bebas.


Pengundi sudah matang: Hamzah

Pemilih yang akan membuat undian pada Pilihan Raya Umum Ke-15 (PRU-15) tidak lama lagi kini lebih matang membuat keputusan dengan memilih sebuah kerajaan yang berintegriti dan prihatin rakyat.

Setiausaha Agung Bersatu Datuk Seri Hamzah Zainudin berkata beliau melihat sudah berlaku perubahan dan peningkatan pemikiran rakyat berhubung siapa yang mereka hendak pilih menjadi kerajaan.

“Kita semua kena bersedia menentukan landskap politik sesuatu melambangkan kematangan pengundi dalam negara. Jadi kali ini sudah ada peningkatan pemikiran rakyat terhadap sesiapa mereka mahukan.

“Pengundi pada PRU-15 dilihat lebih matang dalam menentukan masa depan mereka dengan memilih kerajaan yang berintegriti.

“Ia bukan hanya melambangkan warna parti itu, tapi melambangkan kepimpinan yang ada, negara kita perlukan pemimpin bertanggungjawab dan berintergriti.

“Kalau itu jadi salah satu kayu pengukur, saya rasakan pengundi bijak mengetahui demi kepentingan masa depan negara, tanggungjawab itu demi negara,” katanya.

Beliau berkata demikian dalam sidang media selepas merasmikan Hari Pendaftaran Negara ke-74 tahun 2022 di ibu pejabat Jabatan Pendaftaran Negara (JPN), di Putrajaya, hari ini (17 Oktober 2022).

Sementara itu, beliau yang juga Menteri Dalam Negeri berkata parti politik boleh mengadakan aktiviti kempen seperti ceramah walaupun Suruhanjaya Pilihan Raya (SPR) belum menetapkan tarikh-tarikh penting PRU-15.

Bbagaimanapun beliau mengingatkan parti politik mesti mematuhi undang-undang dan prosedur operasi standard (SOP) yang ditetapkan.

“Ceramah ini boleh berlaku bila-bila masa, cuma perlu mengikut SOP. Perhimpunan yang diadakan juga perlu mendapatkan permit daripada pihak polis.

“Negara ada undang-undang dan kita tahu bahawa rakyat sekarang ini sudah pun bijaksana,” katanya.


Sidang Khas Parlimen: 3 Ahli Parlimen positif Covid-19 semasa ujian calitan

Sekurang-kurangnya tiga Ahli Parlimen (MP) didapati positif jangkitan Covid-19 semasa menjalani ujian calitan pada Jumaat baru-baru ini, sementara empat MP lain menjadi kontak rapat dan beberapa petugas juga dikesan dijangkiti virus membunuh tersebut.

Sumber mendedahkan kepada Agenda Daily, selain tiga MP tersebut yang positif mereka turut dikesan menjadi kontak rapat kepada empat MP lain dan perlu menjalani kuarantin kendiri wajib selama 14 hari mengikut syarat yang ditetapkan oleh Kementerian Kesihatan Malaysia (KKM).

“Daripada laporan awal yang diterima, sekurang-kurangnya tiga Ahli Parlimen dikesan positif Covid-19 dan mereka menjadi kontak rapat kepada empat lagi rakan MP,” kata sumber.

Agenda Daily masih cuba mendapatkan pengesahan secara rasmi daripada pihak Parlimen berhubung pendedahan sumber tersebut.

Selain itu, menurut sumber seramai 35 petugas Parlimen juga didapati positif dan ia menimbulkan kebimbangan akan menyebabkan penularan besar-besaran menjelang pembukaan Sidang Khas pada Isnin ini.

Jumaat lalu, semua MP diwajibkan menjalani ujian calitan Covid-19 sebelum dibenarkan menghadiri Sidang Khas selama lima hari nanti.

Yang Dipertua Dewan Rakyat, Datuk Azhar Azizan Harun sebelum ini berkata hanya empat MP yang masih belum menerima suntikan vaksinasi sementara lebih 95 peratus MP sudah melengkapkan dua dos suntikan vaksin Covid-19.

Daripada jumlah tersebut, baki 35 peratus sudah menerima sekurang-kurangnya satu dos vaksin, ia bagaimanapun empat MP tersebut tetap dibenarkan hadir ke persidangan Dewan Rakyat tetapi perlu berhati-hati dengan risiko jangkitan.

Sidang Khas Parlimen itu akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.

Dijangkakan lima menteri termasuk Perdana Menteri, Tan Sri Muhyiddin Yassin memberi penerangan mengenai keseluruhan termasuk Pelan Pemulihan Negara (PPN).

Sidang khas Parlimen diadakan untuk kerajaan membentangkan proklamasi darurat dan ordinan-ordinan darurat seperti yang dikehendaki Yang di-Pertuan Agong.

Mengikut Peraturan Am 11(3), Perdana Menteri menetapkan Aturan Urusan Mesyuarat yang hanya akan melibatkan:

a) Pembentangan Proklamasi Darurat dan Ordinan-Ordinan Darurat.
b) Pembentangan Proklamasi Darurat (2) bertarikh 12 Disember 2020 mengenai Pilihan Raya Kecil Parlimen Gerik serta Pembentangan Proklamasi Darurat (3) bertarikh 12 Disember 2020 mengenai Pilihan Raya Kecil N66 Bugaya, Sabah.
c) Penerangan menteri-menteri di bawah Peraturan Am 14(1)(i).

Ahli-ahli Dewan boleh bertanyakan soalan hanya selepas menteri selesai setiap sesi penerangan dan terhad kepada isu yang merangkumi penerangan menteri.


Peter Anthony tipu Najib, tiga pihak lain dapatkan kontrak UMS: Hakim

Datuk Peter Anthony telah menipu empat individu termasuk Datuk Seri Najib Razak bagi mendapatkan kontrak kerja operasi dan penyelenggaraan sistem mekanikal dan elektrikal (M&E) di Universiti Malaysia Sabah (UMS) bernilai hampir RM25 juta untuk diberikan kepada syarikat miliknya, Asli Jati Engineering Sdn Bhd.

Hakim Mahkamah Sesyen Azura Alwi, dalam penghakimannya berkata Peter telah menipu Najib, yang ketika itu Perdana Menteri dan Menteri Kewangan, dengan menyatakan dia telah mendapat sokongan UMS bagi kontrak kerja M&E Fasa 2, sedangkan sokongan yang diberikan oleh UMS adalah bagi projek ‘smart partnership’.

Beliau berkata tertuduh juga menipu Timbalan Naib Canselor (Akademik & Antarabangsa) UMS Profesor Dr Shariff Abdul Kadir S. Omang, bekas Pendaftar UMS Datuk Abdullah Mohd Said yang juga bekas Pengerusi ULINK Property Sdn Bhd dan rakannya, Mohd Shukur Mohd Din.

“Terdapat keterangan mencukupi bahawa tertuduh telah menipu ketiga-tiga mereka dengan mengaburi pemikiran mereka mengenai projek usahasama ‘smart partnership’ antara anak syarikat milik penuh UMS, ULINK Property dan syarikat milik Peter, Asli Jati,” katanya.

Azura berkata ketiga-tiga mereka yang merupakan saksi pendakwaan juga telah dikenakan tindakan tatatertib disebabkan perbuatan bekas Menteri Pembangunan Infrastruktur Sabah itu, lapor Bernama.

Azura berkata tiada isu ketiga-tiga individu itu ingin mengenakan dan meletakkan kesalahan kepada tertuduh semata-mata kerana tiada keterangan menunjukkan bahawa pertuduhan terhadap tertuduh adalah bermotifkan politik sebagaimana yang dibangkitkan oleh pihak pembelaan.

Berhubung pertuduhan memalsukan dokumen, beliau berkata walaupun tiada keterangan langsung yang menunjukkan tertuduh telah melakukan pemalsuan dengan memasukkan penyataan palsu pada tajuk surat sokongan kepada Kementerian Kewangan, namun terdapat keterangan bahawa tertuduh sahaja yang mempunyai peluang untuk memalsukan surat tersebut.

“Keterangan menunjukkan bahawa Mohd Shukur (saksi pendakwaan ketiga- SP3) telah menaip draf surat di dalam komputer di pejabat tertuduh dan kemudian meninggalkan surat kosong dengan kepala surat pejabat Timbalan Naib Canselor UMS,” katanya.

Tambah Azura, setelah menilai dan menimbang keterangan saksi-saksi pendakwaan dan pembelaan, mahkamah mendapati versi pembelaan adalah penafian tidak konsisten dan pemikiran semula semata-mata.

“Penafian tertuduh bahawa dia tidak pergi ke pejabat bekas Ketua Setiausaha Sulit kepada Najib, arwah Datuk Azlin Alias pada 13 Jun 2014 dan menyerahkan surat sokongan kepada Azlin tidak berjaya menimbulkan keraguan munasabah kerana keterangan SP3 dan SP8 mengesahkan perbuatan tersebut,” katanya.

Menurut Azura, terdapat keterangan menunjukkan hanya tertuduh yang mempunyai kepentingan terhadap kontrak kerja-kerja M&E tersebut sedangkan SP3, SP8 (Profesor Dr Shariff ) dan SP9 (Abdullah) telah secara konsisten menyatakan mereka hanya terlibat dalam fasa ‘smart partnership’ antara anak syarikat milik UMS, ULINK Property dan Asli Jati semata-mata.

Azura berkata Peter bersungguh-sungguh untuk mendapatkan projek tersebut demi kepentingan dirinya serta syarikat miliknya (Asli Jati).

Katanya jika dinilai secara keseluruhan, terdapat peluang untuk tertuduh melakukan pemalsuan tersebut dan tindakan itu dibuat secara tidak jujur.

Peter, 51, dipenjara tiga tahun dan didenda RM50,000 selepas didapati bersalah kerana memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di UMS.

Mahkamah membenarkan penangguhan pelaksanaan hukuman penjara sehingga rayuan di Mahkamah Tinggi terhadap keputusan hari ini selesai, namun memerintahkan denda RM50,000 itu dibayar hari ini.

Peter sebagai Pengarah Urusan Syarikat Asli Jati Sdn Bhd, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda.


13 sungai di paras bahaya, 191 lokasi jalan berdepan bencana

Sebanyak 13 sungai di empat negeri berada dalam kategori bahaya apabila air melebihi paras amaran setakat pagi ini, kata Ketua Polis Negara, Tan Sri Acryl Sani Abdullah Sani.

Katanya sembilan daripada sungai itu terletak di Pahang, dua di Kelantan dan masing-masing satu di Selangor serta Johor.

“Sebanyak 10 sungai berada pada paras amaran, iaitu masing-masing dua di Pahang, Kelantan, Melaka dan Sarawak serta masing-masing satu di Selangor dan Johor.

“Ini berdasarkan laporan diterima daripada Jabatan Pengairan dan Saliran setakat jam 2.30 pagi tadi,” katanya pada sidang media mengenai perkembangan banjir di Taman Sri Muda, Shah Alam, hari ini.

Pada masa sama beliau berkata sebanyak 137 jalan di empat negeri masih ditutup iaitu 120 jalan di Pahang; Selangor (12); Kelantan (tiga) dan Negeri Sembilan (dua).

Jabatan Kerja Raya (JKR) pula memaklumkan 191 lokasi jalan di enam negeri – Pahang, Selangor, Negeri Sembilan, Kelantan dan Kedah – masih berdepan situasi bencana sehingga jam 10 pagi tadi, susulan kejadian banjir dan hujan lebat sejak beberapa hari lalu.

Cawangan Senggara Fasiliti Jalan (CSFJ) JKR memaklumkan lokasi berkenaan membabitkan lapan daerah di Pahang; Selangor (tujuh); masing-masing dua daerah di Negeri Sembilan, Kelantan dan Kedah, serta satu daerah di Terengganu.

Sebanyak 144 lokasi berdepan bencana banjir, 10 lokasi banjir kilat, 23 lokasi cerun runtuh dan 11 lokasi jalan runtuh.

Sementara itu, Acryl Sani mengakui penyelarasan di antara agensi kerajaan perlahan dalam usaha membantu mangsa banjir, khususnya di Shah Alam Sabtu lalu pada mulanya agak perlahan.

Operasi menyelamat juga lambat kerana kepadatan penduduk di bandar raya berkenaan, termasuk ramai yang tinggal di apartmen, namun semua agensi penyelamat awam dapat menyelaras tugas mereka dengan baik pada hari kedua banjir, katanya.

“Memang koordinasi semua agensi agak perlahan pada peringkat awal. Tapi selepas hari kedua, tindakan semua agensi ditingkatkan bagi memastikan mangsa dibantu dan diselamatkan.

“Di Shah Alam, kebanyakan mangsa banjir tinggal di rumah teres, apartmen dan pangsa. Kepadatan penduduknya berbeza berbanding di negeri lain seperti Kelantan serta Pahang.

“Urusan pemindahan berlaku dengan mudah di negeri berkenaan disebabkan lokasi dan bentuk penempatan serta kepadatan penduduk,” katanya.


Penduduk Malaysia dianggar 33.2 juta : Jabatan Perangkaan

Penduduk Malaysia dianggarkan mencecah 33.2 juta setakat suku pertama tahun ini, kata Jabatan Perangkaan Malaysia.

Ketua Perangkawan Malaysia, Datuk Seri Dr Mohd Uzir Mahidin berkata berlaku peningkatan sebanyak 1.6% tahun ini berbanding tempoh sama, tahun lalu dengan 32.6 juta.

Beliau turut memaklumkan terdapat tiga negeri mencatatkan jumlah penduduk tertinggi pada tempoh itu iaitu Selangor 21.7%, Johor 12.3% dan 10.4% di Sabah.

“Jumlah penduduk ini merangkumi 30.4 juta atau 91.7 juta warga negara dan 2.8 juta atau 8.3 peratus bukan warga negara.

“Kenaikan berkenaan disumbangkan oleh pertambahan semula jadi yang positif bagi warga negara dan juga pertambahan penduduk bukan warga negara.

“Penduduk lelaki meningkat daripada 17.1 juta kepada 17.5 juta berbanding suku tahun pertama lalu manakala perempuan meningkat daripada 15.5 juta kepada 15.7 juta bagi tempoh yang sama,” katanya dalam satu kenyataan, hari ini.

Katanya lagi, secara keseluruhan nisbah jantina penduduk adalah 111 lelaki bagi setiap 100 perempuan manakala nisbah jantina bagi penduduk warga negara adalah 104 lelaki bagi setiap 100 perempuan.

“Penduduk berumur 0 hingga 14 tahun (umur muda) kekal pada 7.7 juta pada suku pertama tahun ini berbanding tempoh sama tahun lalu.

“Sementara itu, komposisi penduduk berumur 15 hingga 64 tahun (umur bekerja) meningkat kepada 23.1 juta daripada 22.6 juta berbanding suku pertama tahun lalu.

“Komposisi penduduk berumur 65 tahun dan lebih (umur tua) meningkat daripada 2.3 juta kepada 2.4 juta bagi tempoh yang sama,” katanya.

Dalam kenyataan sama, beliau berkata jumlah kelahiran hidup sehingga suku pertama tahun ini merekodkan peningkatan sebanyak 8.9% iaitu 111,604 kelahiran berbanding 102,466 dalam tempoh sama pada tahun lalu.

Namun katanya statistik itu menunjukkan trend penurunan berbanding suku tahun sebelumnya dengan 113,865 kelahiran.

“Rekod kelahiran bayi lelaki lebih tinggi dengan 57,654 berbanding 53,950 bagi bayi perempuan dan Selangor kekal mencatatkan bilangan kelahiran hidup tertinggi iaitu 21,148 kelahiran atau 18.9 peratus manakala jumlah kelahiran hidup terendah dicatatkan oleh Wilayah Persekutuan Labuan dengan 361 kelahiran atau 0.3 peratus.

“Kumpulan umur ibu yang tertinggi direkodkan pada umur 30 hingga 39 tahun iaitu 57,491 (51.5 peratus) diikuti 20-29 tahun (41.6 peratus), 40 tahun dan lebih (5.3 peratus) dan kurang daripada 20 tahun (1.6 peratus),” katanya.

Katanya, kematian disebabkan COVID-19 menurun 97.3% atau 3,457 pada suku tahun pertama ini iaitu daripada 3,553 pada suku 2022 kepada 96 kematian. Kematian disebabkan virus berkenaan menyumbang 0.2 peratus daripada keseluruhan jumlah kematian pada suku tahun pertama 2023.

“Selangor merekodkan kematian COVID-19 tertinggi dengan 31 kematian manakala tiada kematian direkodkan di Kelantan dan Wilayah Persekutuan Labuan,” katanya.

Dalam pada itu, beliau memberitahu Asebanyak 47,767 kematian direkodkan pada suku tahun pertama tahun ini dan angka itu menunjukkan penurunan sebanyak 11.7% berbanding suku tahun pertama tahun lalu dengan 54,123 kematian.

Tambahnya, Selangor mencatatkan bilangan kematian tertinggi iaitu 7,548 orang atau 15.8% manakala Putrajaya yang terendah dengan 66 kematian atau 0.1%.

“Bilangan kematian bagi lelaki adalah 27,357 manakala perempuan sebanyak 20,410 manakala bilangan kematian individu berusia 60 tahun dan ke atas adalah yang tertinggi iaitu 33,687 atau 70.5% diikuti oleh umur 41 hingga 59 (19.9%), 15 hingga 40 tahun (7.1%) dan 2.5% untuk umur 0 hingga 14 tahun,” katanya.


Laporan awal pembahagian kerusi PH, BN hadapi PRN dijangka 19 Mac

Laporan awal rundingan pembahagian kerusi antara Pakatan Harapan (PH) dan Barisan Nasional (BN), terutama UMNO, bagi menghadapi Pilihan Raya Negeri (PRN) di enam negeri dijangka dibentangkan pada 19 Mac ini.

Ketua Setiausaha PH, Datuk Seri Saifuddin Nasution Ismail berkata beliau dimaklumkan oleh Ketua Sekretariat Kerajaan Perpaduan, Datuk Asyraf Wajdi Dusuki – yang juga Ketua Pemuda UMNO Malaysia.

Menurutnya tiga jawatankuasa di bawah sekretariat itu – Jawatankuasa Strategi; Jawatankuasa Pilihan Raya; dan Jawatankuasa Pemantauan Agenda Kerajaan dan Politik – diberi tanggungjawab menyediakan laporan masing-masing.

“(Dalam soal pembahagian) kerusi di peringkat PH membabitkan enam negeri tidak sulit kerana kami sudah ada asas (pembahagian).

“(Tetapi) soalnya nanti apabila kami duduk (berbincang) dengan BN baru kita tengok balik (jika ada perkara yang berbangkit),” katanya selepas menghadiri Konvensyen PH Kedah di Sungai Petani pada Sabtu, menurut media rasmi Keadilan.

Mesyuarat pertama Sekretariat Kerajaan Perpaduan Malaysia yang dipengerusi Perdana Menteri, Datuk Seri Anwar Ibrahim pada 7 Febuari lalu mengumumkan penubuhan tiga jawatankuasa bagi merangka strategi menghadapi PRN di enam negeri – Negeri Sembilan, Pulau Pinang, Selangor, Terengganu, Kelantan dan Kedah.

Jawatankuasa itu akan merencanakan berkaitan PRN terutamanya pembahagian kerusi dan menumpukan kegiatan mereka untuk memastikan Kerajaan Perpaduan mempunyai tapak kukuh dalam PRN nanti.

Sementara itu ketika mengulas lanjut mengenai isu pembahagian kerusi tersebut, Saifuddin Nasution menegaskan bahawa dalam kerajaan perpaduan, kesediaan untuk berbincang antara PH dan BN sangat penting bagi mengelak berlakunya pertembungan tiga penjuru.

“Kita perlu mengelak pertembungan tiga penjuru terutama di Kedah, kita mahu masuk PRN nanti dengan kombinasi PH-BN sebagai dua komponen penting dalam kerajaan perpaduan,” katanya.

Terdahulu dalam ucapannya pada konvensyen itu beliau berkata PH berhasrat mempertahankan Selangor, Pulau Pinang dan Negeri Sembilan, manakala usaha dilakukan untuk merampas kembali Kedah.

“Bahawa pilihan raya negeri ini kita nak kekalkan Selangor, Pulau Pinang dan Negeri Sembilan. Itu kita nak kekalkan. Kedah kita akan berusaha untuk ambil.

“Dan Kelantan, Terengganu kita kata kita nak hantar suara pembangkang yang kuat… itu lebih realistik… baik… kenapa kita susun begitu… kerana berbeza persiapan pilihan raya terdahulu… kali ini kita berpeluang membuat perancangan berasaskan kepada keputusan pilihan raya (PRU-15) yang baru saja berlansung,” katanya.


PRN: SPRM tiada hasrat perkenal garis panduan rasuah

Suruhanjaya Pencegahan Rasuah Malaysia (SPRM) belum berhasrat memperkenalkan sebarang garis panduan baharu berkait rasuah bagi mana-mana pilihan raya.

Ketua Pesuruhjayanya, Tan Sri Azam Baki berkata, Seksyen 10 Akta Kesalahan Pilihan Raya 1954 sudah jelas menunjukkan apa yang boleh dan tidak boleh dilakukan ejen dan calon ketika berkempen.

“Kalau tengok akta itu, ia bukan diwujudkan pada tahun 2014 atau 2023, maknanya telah ada sebelum merdeka lagi.

“Jadi, kita belum berhasrat untuk kemukakan atau lancarkan apa-apa garis panduan kerana ia sudah ada undang-undang dan perlu mematuhinya.

“Dalam Seksyen 10 juga secara jelas menjelaskan apa yang boleh dibuat dan tidak perlu dilakukan oleh agen dan juga calon. Mereka perlu patuh dan memahami kesalahan dinyatakan,” katanya kepada pemberita pada sidang akhbar di Ibu Pejabat SPRM di Putrajaya, hari ini.

Semalam, Timbalan Presiden PAS, Datuk Seri Tuan Ibrahim Tuan Man berkata parti politik memerlukan garis panduan yang jelas terhadap perkara yang boleh dan tidak boleh semasa berkempen bukan hanya bergantung kepada kenyataan SPRM.

“Kenyataan SPRM mengelirukan rakyat. Pelbagai kenyataan SPRM sebelum ini dilihat kontra dengan apa yang berlaku.

“Pandangan saya kita perlukan garis pandunag jelas mana yang boleh dilakukan dan mana yang tidak boleh. Bukan hanya dengan kenyataan SPRM sahaja .

“Ia akan lebih mudah bagi parti politik dalam kempen mereka. Kita tidak mahu seolah-olah ada dua versi parti pemerintah dan pembangkang,” katanya kepada Agenda Daily.

Ia susulan takrifan Azam sebelumnya yang menyifatkan pengumuman peruntukan tambahan dibuat Timbalan Perdana Menteri, Datuk Seri Ahmad Zahid Hamidi kepada belia Terengganu bukan rasuah.

Jumaat lalu, Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.


Hassan patut bantu bukan serang kerajaan, tempelak PKR

Tindakan Ahli Parlimen Pasir Gudang, Hassan Abdul Karim yang menuntut Perdana Menteri, Datuk Seri Anwar Ibrahim dan Menteri Ekonomi, Rafizi Ramli memberi penjelasan soal isu kenaikan kadar dasar semalaman (OPR) tidak disenangi rakannya.

Timbalan Ketua Penerangan PKR, Razeef Rakimin berkata Hassan tidak sepatutnya mengalihkan serangan kepada dua pemimpin kerajaan itu.

“Hassan perlu rujuk kenyataan Bank Negara Malaysia (BNM) bukan alih serangan kepada perdana menteri dan menteri ekonomi. Kenyataannya juga seolah-olah kenaikan OPR itu atas arahan perdana menteri mahupun menteri ekonomi. Ini tidak benar.

“Sebagai seorang ahli Parlimen dan pemimpin PKR, Hassan sepatutnya membantu memberi kefahaman kepada rakyat dan bukannya dengan sengaja mengalihkan serangan kepada perdana menteri dan menteri ekonomi,” katanya dalam satu kenyataan, hari ini.

Sebelum ini, Hassan menuntut penjelasan Anwar dan Rafizi susulan kenaikan OPR itu dinafikan sebelum ini selain beliau melahirkan kebimbangan isu itu akan menjejaskan PH pada pilihan raya negeri (PRN) di enam negeri tidak lama lagi.

Mempertahankan kenaikan itu Razeef berkata kenaikan OPR itu adalah kesan daripada peningkatan ekonomi negara yang memberangsangkan serta jumlah pengangguran yang berkurangan.

“Sudah tentu keputusan BNM menaikkan OPR adalah melalui data yang mereka miliki. OPR tidak akan naik jika sesebuah negara masih bermasalah dari segi ekonomi.

“Kita akui masih ada segelintir rakyat bergelut dari segi ekonomi namun pelbagai jenis bantuan dan inisiatif telah diperkenal kerajaan untuk mengurangkan beban rakyat dari segi ekonomi.

“Ia seperti Inisiatif Pendapatan Rakyat (IPR) dan pelbagai kemudahan bantuan dan pinjaman,” katanya.

Malah Razeef sempat ‘mengajar’ bekas Pengerusi PKR Johor itu yang dilihat terlalu khuatir dengan nasib rakyat bergelut dengan masalah ekonomi agar menjalankan peranannya sebagai ahli Parlimen kerajaan dengan membantu rakyat melalui pelbagai inisiatif yang diperkenalkan.


Harga kit kendiri Covid-19 serendah RM4.90, harga barang pula naik

Kit ujian kendiri Covid-19 kini boleh didapati pada harga serendah RM4.90 seunit.

Penjualan kit ujian pada harga berkenaan boleh didapati di kedai rangkaian serbaneka 99 Speedmart, bagaimanapun kenaikkan harga barang asas yang semakin meningkat kini pula menjadi rungutan orang ramai.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi yang gembira dengan inisiatif itu berkata kerjasama peniaga amat dihargai bagi bersama-sama membantu meringankan beban rakyat, terutama dalam usaha mengawal dan menurunkan jumlah kes Covid-19 di negara ini.

“Saya berharap lebih banyak premis akan mengambil langkah yang sama dalam waktu terdekat,” katanya lapor Bernama.

Beliau terdahulu merasmikan pembukaan cawangan ke-2,000 99 Speedmart di Puncak Sentul, Kuala Lumpur dan Kempen Pelancaran Beli Barangan Malaysia hari ini.

Nanta berkata pembukaan pelbagai sektor ekonomi, pekerjaan, sekolah dan institusi pengajian menjadikan kit ujian kendiri Covid-19 keperluan bagi setiap isi rumah.

“Semestinya saya mahu kit ini dapat dibeli dengan harga mampu milik agar semua rakyat dapat melakukan sendiri ujian secara kerap,” katanya.

Kerajaan menetapkan harga runcit maksimum bagi kit berkenaan pada harga RM19.90 seunit dan harga borong RM16 seunit, berkuat kuasa 5 Sept lepas.

Kementerian Perdagangan Dalam Negeri dan Hal Ehwal Pengguna telah membenarkan 7,302 premis di seluruh negara seperti pasar raya dan kedai rangkaian untuk menjual kit ujian kendiri Covid-19 yang mendapat kelulusan Kementerian Kesihatan dan Pihak Berkuasa Peranti Perubatan (MDA) .

Sebelum ini, kit ujian kendiri Covid-19 yang menerima kelulusan bersyarat daripada MDA dijual di klinik dan premis farmasi yang terpilih sahaja.


Lebih 1,400 penerbangan di AS batal akibat ribut salji mengganas

Lebih 1,400 penerbangan di Amerika Syarikat (AS) dibatalkan setelah bahagian timur laut negara itu dilanda ribut musim sejuk yang kuat, menurut laman sesawang pengesan penerbangan.

Beberapa negeri di AS telah mengisytiharkan kecemasan sebagai tindak balas kepada ribut pada Sabtu, yang terbentuk di Lautan Atlantik di luar Carolina dan diramalkan akan terus menurunkan salji tebal ketika ia bergerak ke utara ke Maine.

Jumlah pembatalan penerbangan sama ada masuk atau keluar dari AS pada Ahad ialah 1,411 sehingga jam 12:55 tengah hari, menurut laman web penjejakan penerbangan FlightAware.com.

Sementara itu, 1,105 lagi penerbangan berkaitan AS telah ditangguhkan, menurut laman web itu.

Lapangan Terbang LaGuardia dan Lapangan Terbang Antarabangsa John F Kennedy di New York serta Lapangan Terbang Antarabangsa Boston Logan masing-masing mencatat lebih daripada 200 pembatalan penerbangan pada awal Ahad.

Ribut musim sejuk yang kuat pada Sabtu menurunkan salji setebal lebih 60cm (2 kaki) di beberapa kawasan sambil membawa angin kencang, menyebabkan pihak berkuasa di Rhode Island dan negeri lain menyekat akses ke jalan raya.

Pekan Islip di Long Island, New York adalah yang paling teruk terjejas di seluruh negeri, Gabenor Kathy Hochul memberitahu WCBS-TV pada Ahad.

Bagaimanapun, cuaca lebih tenang dijangka merentasi Pantai Timur AS pada Ahad, kata Perkhidmatan Cuaca Kebangsaan.

Cuaca mungkin menyumbang kepada kematian seorang wanita warga emas yang ditemui pada Sabtu di tempat letak kereta hotel di Uniondale, New York, dengan tingkap keretanya terbuka, menurut seorang pegawai di Jabatan Polis Daerah Nassau di Long Island.

Sementara itu, ira-kira 53,000 daripada 2.6 juta pelanggan di Massachusetts terputus bekalan elektrik setakat awal Ahad, menurut laman web PowerOutage.us. – Agensi


Ismail Sabri nafi subsidi ditarik balik, kerajaan sentiasa bantu rakyat

Dakwaan mengatakan kerajaan menarik balik subsidi sehingga membebankan rakyat adalah tidak benar, kata Datuk Seri Ismail Sabri Yaakob.

Perdana Menteri menjelaskan sebaliknya peruntukan subsidi RM77 bilion yang disediakan pentadbirannya ketika ini adalah tinggi, malah ia melebihi peruntukan asal RM31 bilion bagi 2022.

“Tidak ada subsidi yang ditarik balik, kalau ada kempen-kempen yang mengatakan sila kembalikan subsidi, itu tidak betul kerana subsidi tidak pernah ditarik balik sejak daripada mula kita laksanakan,” katanya di Dewan Rakyat hari ini.

Menurutnya, subsidi itu termasuk minyak masak berjumlah RM4 bilion, gandum (RM40 juta), gas petroleum cecair (RM2.6 bilion), diesel (RM7.5 bilion) dan RON95 (RM27 bilion).

Jelasnya lagi, subsidi yang diberikan kerajaan menyebabkan kadar inflasi negara berada pada 2.8 peratus, terendah di Asia Tenggara.

Ismail juga berkata kerajaan turut menambah bantuan kewangan tunai melalui Bantuan Keluarga Malaysia (BKM), dengan golongan B40 menerima maksimum RM2,600 setahun.

“Insya-Allah kita tengok keadaan, kalau perlu naik, kita naikkan, kalau harga barang sudah stabil kita tidak naikkan,” katanya.

Sementara itu menjawab soalan Datuk Seri Mohd Salim Sharif (BN-Jempol) mengenai perbezaan Pasukan Khas Jihad Tangani Inflasi dan Majlis Tindakan Sara Hidup Negara (NACCOL), Ismail Sabri berkata pasukan khas itu menumpukan isu semasa dan terkini mengenai kenaikan harga barangan.

Sebaliknya beliau berkata NACCOL yang bermesyuarat dua kali setahun membincangkan isu dasar yang bukan hanya meliputi harga barangan malah antaranya kos pengangkutan dan isu perumahan.

“Pasukan khas ini yang dipengerusikan Ketereh (Ahli Parlimen Ketereh Tan Sri Annuar Musa) perlu membuat pengumuman atau sidang akhbar dua kali seminggu, jadi rakyat tahu perkembangan dan apa tindakan yang dilakukan oleh kerajaan,” katanya.

Ismail Sabri turut berkata kerajaan sedang mengambil tindakan mengekang aktiviti penyeludupan barangan yang disubsidi seperti minyak masak di peringkat industri dan di sempadan negara.

Beliau berkata pihak berkuasa akan melakukan audit terhadap pengilang dan mendapatkan maklumat terperinci mengenai pembeli mereka.

“Yang paling senang menyeleweng contohnya pembungkus minyak (repackers), mereka diberi kebenaran untuk membungkus satu tan minyak masak contohnya, ke mana minyak masak itu dihantar, jadi kita akan dapatkan maklumat terperinci di kilang-kilang itu, siapa penerima minyak masak berkenaan,” katanya.

Menurutnya dari segi penyeludupan di sempadan pula kerajaan telah mengarahkan Polis Diraja Malaysia (PDRM) dan Angkatan Tentera Malaysia (ATM) untuk terlibat mengawasi aktiviti itu, selain pihak Kementerian Perdagangan Dalam Negeri dan Hal Ehwal Pengguna (KPDNHEP).

“Kerajaan tidak berdiam diri, Perdana Menteri tidak boleh dikatakan tak melakukan apa-apa tindakan, Insya-Allah kita akan lakukan yang terbaik untuk negara,” katanya.


UK mungkin kerah tentera hantar bahan bakar ke stesen minyak

Kerajaan Britain memperkenalkan beberapa langkah baharu dalam usaha membantu meredakan krisis bahan bakar yang melanda negara itu, sekali gus menyaksikan barisan panjang di luar stesen minyak ketika pengguna bergegas mengisi tangki kenderaan mereka.

Langkah itu, yang diharap dapat mengurangkan tekanan ke atas rantaian bekalan dan lonjakan permintaan bahan bakar, mungkin akan menyebabkan pihak tentera menggalas tanggungjawab yang biasanya diletakkan di bahu pemandu trak.

Namun, dengan Brexit dan pandemik Covid-19, sistem dan perkhidmatan logistik United Kingdom (UK) runtuh hingga menjejaskan penghantaran bahan bakar ke seluruh negara itu.

“Walaupun industri bahan bakar mengharapkan permintaan akan kembali ke tahap normal dalam beberapa hari akan datang, adalah tepat kita mengambil langkah berjaga-jaga yang wajar ini. Britain mesti terus mempunyai bekalan bahan bakar yang mencukupi.

“Namun, kami menyedari masalah rantaian bekalan di stesen minyak dan mengambil langkah untuk mengurangkan beban itu.

“Sekiranya diperlukan, anggota tentera akan dikerah menyediakan rantai bekalan dengan kapasiti tambahan sebagai langkah sementara untuk membantu meringankan tekanan yang disebabkan oleh lonjakan permintaan,” kata Setiausaha Perniagaan UK, Kwasi Kwarteng dalam satu kenyataan.

Kementerian Pertahanan dalam kenyataan memaklumkan, pemandu lori tangki Tentera Darat Britain berada dalam keadaan siap sedia sekiranya dikerahkan untuk menghantar bekalan bahan bakar ke semua stesen minyak di seluruh negara.

“Unit itu akan diberi latihan khusus sebelum mereka dikerah membantu bagi memastikan kelancaran urusan menyalurkan bekalan,” kata kementerian itu.

“Anggota tentera Britain bersedia untuk menangani masalah kekurangan pengangkutan bagi menghantar bahan bakar. Saya telah membenarkan persediaan tambahan dilakukan supaya bantuan segera diberikan sekiranya perlu,” kata Setiausaha Pertahanan, Ben Wallace.

Tindakan Britain keluar daripada Kesatuan Eropah (EU) menyaksikan sebilangan pekerja Eropah meninggalkan sektor ekonomi utama, termasuk pengangkutan.

Susulan itu kekurangan pemandu lori tangki menyebabkan ketidakseimbangan pengedaran bahan bakar ke seluruh Britain.

Pandemik Covid-19 dan penutupan negara itu sebelum ini juga memainkan peranan besar dalam mempengaruhi bekalan dan pengedaran bahan bakar, setelah ekonomi terhenti dan pekerja diberhentikan.

Sektor pengangkutan dan pengedaran di Britain terjejas teruk oleh wabak tersebut, yang juga mengakibatkan krisis penghantaran bahan bakar yang berlaku sekarang ini. – Agensi


Ivermectin tak berkesan kurangkan jangkitan Covid: Kajian terbaharu

Ivermectin, ubat antiparasit – yang dikatakan popular sebagai penawar alternatif Covid-19 walaupun kekurangan penyelidikan kukuh yang menyokongnya – tidak menunjukkan tanda-tanda berjaya mengurangkan jangkitan itu, menurut ujian klinikal bersaiz besar yang diterbitkan pada Rabu (30 Mac 2022).

Kajian itu, yang membandingkan lebih daripada 1,300 individu dijangkiti virus SARS-CoV-2 di Brazil yang menerima sama ada Ivermectin atau plasebo, menolak ubat itu sebagai penawar untuk Covid-19, kata penulis kajian itu.

“Benar-benar tiada apa-apa faedah,” kata Dr David Boulware, pakar penyakit berjangkit di Universiti Minnesota seperti dilaporkan New York Times (NYTimes).

Para penyelidik berkongsi ringkasan keputusan itu pada Ogos ketika pembentangan dalam talian yang dihoskan Institut Kesihatan Nasional (NIH), tetapi set data penuh belum diterbitkan sehingga kini dalam Jurnal Perubatan New England.

“Sekarang orang boleh menyelami butiran dan data. Mudah-mudahan itu akan memacu majoriti doktor daripada Ivermectin ke arah terapi lain,” kata Dr Boulware.

Selama beberapa dekad, Ivermectin telah digunakan secara meluas untuk merawat jangkitan parasit. Pada awal pandemik, apabila penyelidik mencuba beribu-ribu ubat lama terhadap Covid-19, kajian makmal pada sel mencadangkan bahawa Ivermectin mungkin menyekat virus SARS-CoV-2.

Pada masa itu, orang yang ragu-ragu menunjukkan bahawa kajian berkenaan berjaya kerana kepekatan dadah yang tinggi – jauh melebihi tahap selamat untuk orang ramai.

Beberapa doktor bagaimanapun mula menetapkan Ivermectin untuk merawat Covid-19, walaupun amaran daripada Pentadbiran Makanan dan Ubat-ubatan (FDA) Amerika Syarikat (AS) bahawa ia tidak diluluskan untuk penggunaan sedemikian.

Di seluruh dunia, penyelidik menjalankan ujian klinikal secara kecil-kecilan untuk melihat sama ada ubat itu mampu merawat penyakit berkenaan, lapor NYTimes.

Pada Disember 2020, Dr Andrew Hill, pakar virus Universiti Liverpool di England, menyemak keputusan 23 ujian dan menyimpulkan bahawa Ivermectin kelihatan menurunkan risiko kematian akibat Covid-19 dengan ketara.

Jika ujian yang lebih besar mengesahkan penemuan tersebut, Dr Hill berkata ketika pembentangan pada masa itu: “Ini benar-benar akan menjadi rawatan transformatif.”

Populariti Ivermectin terus meningkat pada tahun kedua wabak itu. Penyampai audio dan video dalam talian, Joe Rogan mempromosikannya berulang kali dalam rancangannya.

Dalam seminggu pada Ogos, syarikat insurans AS membelanjakan AS$2.4 juta untuk membayar rawatan Ivermectin.

Tetapi tidak lama selepas Dr Hill menerbitkan ulasannya pada musim panas lalu, laporan muncul bahawa banyak kajian yang dimasukkannya dalam analisis adalah cacat dan, dalam sekurang-kurangnya satu kes, didakwa sebagai penipuan. Dr Hill menarik balik kajian asalnya dan memulakan kajian baharu, yang diterbitkan pada Januari.

Pada ulasan kedua, Dr Hill dan rakan-rakannya memberi tumpuan kepada kajian yang paling tidak berat sebelah. Dalam tinjauan yang lebih ketat itu, manfaat Ivermectin telah hilang.

Namun, walaupun kajian terbaik tentang ivermectin dan Covid-19 adalah kecil, dengan sekurang-kurangnya beberapa ratus sukarelawan. Kajian kecil boleh terdedah kepada kebetulan statistik yang mencadangkan kesan positif apabila tiada yang benar-benar wujud.

Tetapi kajian yang lebih besar mengenai Ivermectin sedang dijalankan pada masa itu, dengan dilakukan secara lebih ketat.

Di Brazil, penyelidik menyediakan ujian klinikal yang dikenali sebagai ‘Together’ pada Jun 2020 untuk menguji pesakit Covid-19 dengan beberapa ubat yang digunakan secara meluas, termasuk Ivermectin.

Menerusi rawatan itu, pesakit dan kakitangan perubatan tidak tahu sama ada mereka menerima ubat rawatan Covid-19 atau plasebo.

Dalam satu pusingan percubaan, para penyelidik menemui bukti bahawa ubat antikemurungan yang dipanggil Fluvoxamine mengurangkan kemasukan ke hospital sebanyak satu pertiga. Para penyelidik menerbitkan keputusan mereka pada Oktober dalam The Lancet Global Health.

Dalam kajian terbaharu yang diterbitkan pada Rabu, pasukan Together melaporkan data Ivermectin. Antara Mac dan Ogos 2021, para penyelidik menyediakan ubat itu kepada 679 pesakit dalam tempoh tiga hari.

Keputusannya jelas: Mengambil Ivermectin tidak mengurangkan risiko pesakit Covid-19 untuk dimasukkan ke hospital.

Dr Hill menjalankan analisis kajian Ivermectin sekali lagi, dan kali ini termasuk data baharu daripada percubaan Together. Analisisnya, termasuk lebih daripada 5,000 orang, sekali lagi menunjukkan Ivermectin tidak memberi manfaat.

Namun, terdapat beberapa percubaan rawak berterusan Ivermectin, dengan beribu-ribu sukarelawan, yang masih belum berkongsi keputusan mereka.

Pusat Kebangsaan untuk Memajukan Sains Translasi, yang merupakan sebahagian daripada NIH, telah menjalankan satu percubaan Ivermectin dan beberapa ubat lain untuk pesakit Covid-19 yang diawasi rapi selama lebih daripada setahun. Tetapi ia masih belum mengeluarkan keputusan.

Dr Sarah Dunsmore, pengarah program di bahagian inovasi klinikal di pusat itu, berkata penyelidik sedang menganalisis keputusan kumpulan pertama mengenai Ivermectin dan akan mengeluarkannya dalam masa dua hingga tiga bulan.

Dr Boulware meragui bahawa percubaan tambahan akan memberi kesimpulan berbeza, kerana percubaan Together sangat besar dan direka dengan teliti.

“Jarang sekali anda mengharapkan untuk mencari sesuatu yang berbeza,” katanya.

Dr Paul Sax, pakar penyakit berjangkit di Brigham and Women’s Hospital di Boston yang tidak terlibat dalam percubaan Together, berkongsi pandangan Dr Boulware.

“Saya mengalu-alukan keputusan ujian klinikal lain dan akan melihatnya dengan fikiran terbuka, tetapi pada satu ketika ia akan menjadi pembaziran sumber untuk terus mengkaji sesuatu yang tidak menjanjikan apa-apa,” katanya.

Pada 22 Jun 2021, Persatuan Pengguna Islam Malaysia (PPIM) membuat laporan polis terhadap Kementerian Kesihatan (KKM) susulan keengganan menggunakan Ivermectin sebagai rawatan bagi mencegah penularan Covid-19.

Laporan polis itu dibuat kira-kira jam 11 pagi di Ibu Pejabat Polis Daerah Dang Wangi yang turut dihadiri Ketua Aktivis PPIM, Datuk Nadzim Johan.

PPIM dalam satu kenyataan memaklumkan laporan itu dibuat sebagai inisiatif inklusif pertubuhan bukan kerajaan (NGO) itu dalam memperjuangkan hak kepenggunaan yang dilihat seakan tiada kompromi daripada pihak atasan dalam mempertimbangkan kaedah dan rawatan alternatif sebagai usaha mencegah penularan Covid-19.

19 Mac lalu, KKM sekali lagi mengulangi pendirian bahawa penggunaan Ivermectin bagi rawatan Covid-19 adalah tidak bersesuaian.

Ketua Pengarah Kesihatan Tan Sri Dr Noor Hisham Abdullah berkata, pihak yang mendesak penggunaan Ivermectin untuk rawatan Covid-19 perlu menyedari bahawa Bahagian Regulatori Farmasi Negara sebelum ini sudah memaklumkan, tiada produk dengan bahan aktif Ivermectin berdaftar untuk kegunaan manusia.


Sela masa dos penggalak dipendekkan kepada tiga bulan: Khairy

Kementerian Kesihatan (KKM) memendekkan sela masa bagi suntikan dos penggalak kepada tiga bulan selepas penerimaan dos vaksin primer bagi vaksin dua dos atau vaksin dos tinggal.

Langkah itu diambil susulan hasil dapatan data kajian klinikal dan kajian Real World, termasuk The Real-World Evaluation of Covid-19 Vaccines Under the Malaysia National Covid-19 Immunisation Programme (RECoVaM).

Menteri Kesihatan, Khairy Jamaluddin Abu Bakar berkata hasil dapatan yang dijalankan oleh institut kesihatan negara menunjukkan tahap keberkesanan vaksin terhadap jangkitan Covid-19 semakin berkurangan.

“Data terkini menunjukkan varian Omicron boleh menyebabkan peningkatan penularan jangkitan, kebolehupayaan pengikatan virus yang lebih tinggi dan kelolosan antibodi yang lebih tinggi, daripada imuniti yang disebabkan oleh vaksin atau jangkitan semula jadi.

“Selain itu, bukti kukuh yang terkumpul sejak tiga minggu lalu menunjukkan vaksin penggalak Covid-19 mungkin meningkatkan perlindungan terhadap jangkitan varian Omicron,” katanya pada sidang media hari ini yang turut dihadiri Ketua Pengarah Kesihatan, Tan Sri Dr Noor Hisham Abdullah.

Khairy berkata, hasil kajian awal membabitkan 21 juta pemberian dos penggalak yang dijalankan di United Kingdom (UK) menunjukkan data keselamatan yang amat meyakinkan.

“Sejajar itu, badan regulatori seperti di UK, Kanada dan Australia serta panel pakar kesihatan kini mengesyorkan sela masa bagi vaksinasi dos penggalak boleh diberi seawal tiga bulan selepas menerima dos kedua vaksin primer,” katanya.

Beliau berkata, hasil penilaian bukti sedia ada, kumpulan kerja teknikal memberikan saranan baharu berkenaan pemberian dos penggalak Covid-19 iaitu warga emas berumur 60 tahun ke atas serta individu dewasa yang menerima semua jenis vaksin Pfizer, AstraZeneca dan CoronaVac amat disyorkan untuk menerima vaksin penggalak sekurang-kurangnya tiga bulan, selepas menerima vaksin primer.

“Selain itu, keutamaan pemberian dos penggalak kepada individu yang mempunyai komorbiditi, penghuni serta petugas di pusat jagaan kesihatan jangka panjang dan individu dewasa berumur 18 tahun ke atas yang sudah menerima vaksin lengkap sekurang-kurangnya tiga bulan selepas menerima vaksin primer.

“Pemberian dos penggalak ini dengan mengikut turutan umur bermula daripada 50 tahun ke atas, 40 tahun ke atas dan seterusnya 18 tahun ke atas,” katanya.

Katanya, saranan Kumpulan Kerja Teknikal itu akan disemak dari semasa ke semasa berdasarkan data serta maklumat terkini.


‘Langkah Zahid’

Seminggu selepas Perhimpunan Agung UMNO 2020 (PAU), seruan Presiden UMNO Datuk Seri Ahmad Zahid Hamidi yang mahu melihat peletakan jawatan Menteri dan Timbalan Menteri UMNO tidak disahut, malah dibalas dengan tuba apabila beliau pula dicabar untuk mengadakan pemilihan parti dengan segera.

Untuk rekod, tempoh pucuk pimpinan UMNO sedia ada bakal berakhir Jun ini, jika mengikut perlembagan parti pemilihan perlu diadakan pada tahun ini juga iaitu selepas berakhir mandat tiga tahun.

Beberapa kenyataan pimpinan UMNO yang datang daripada ‘Kluster Menteri’ tidak menyenangkan Zahid. Kumpulan ini seakan tidak lagi menghormati Presiden yang dianggap liabiliti kepada UMNO dan mendesak supaya pemilihan parti disegerakan.

Kemelut dalaman kini seakan tidak dapat dipulihkan lagi, masing-masing saling membalas kecaman satu sama lain.

Ada berpandangan Zahid dilihat mempunyai kelebihan kerana menguasai majoriti ahli dalam Majlis Kerja Tertinggi (MKT) UMNO. Difahamkan juga sokongan akar umbi di kalangan ketua-ketua bahagian juga tidak berbelah-bahagi kepadanya.

Sumber memberitahu Agenda Daily, jawatan Presiden yang disandang Zahid akan dipertahankannya sama ada pemilihan akan dilaksanakan atau tidak. Jawatan tersebut adalah satu-satunya senjata terpenting dimilikinya untuk mempertahankan diri daripada lawannya luar dan dalam parti.

Zahid ada memberitahu kepada mereka yang rapat sekelilingnya, jawatan Presiden itu tidak akan dilepaskan, sekiranya mereka mengharapkan episod Zahid direhatkan akan berulang, ia adalah sangkaan yang salah sama sekali.

Jadi, apakah ‘Langkah Zahid’ untuk berdepan musuh luar dan dalam yang sedang dihadapinya?

Perbicaraan kes Zahid yang bakal diputuskan pada Julai nanti.

Agenda Daily merisik beberapa pemimpin atasan dan akar umbi untuk mengetahui strategi yang akan dilancarkan untuk menangkis serangan bertubi-tubi terhadap dirinya.

Hukuman menggantung budak Tan Sri Annuar Musa yang juga Timbalan Ketua Bahagian UMNO Putrajaya, Tun Faisal Ismail Aziz selama enam tahun adalah amaran pertama bahawa jangan sesiapa berani lagi mencabar Zahid.

Atau boleh jadi tindakan itu juga sebagai amaran buat Annuar yang dilihat lantang menyanggah kehendak Zahid. Cumanya, Zahid takut untuk mengambil tindakan terhadap Annuar atas sebab tertentu.

Sumber mendedahkan pilihan terakhir yang dimiliki Zahid adalah memecat semua Menteri dan Timbalan Menteri UMNO yang masih memegang jawatan dalam Kabinet Tan Sri Muhyiddin Yassin.

Bagaimanapun ia bukan satu jalan mudah, Zahid perlu menyakinkan ahli MKT untuk bertindak sedemikian dan sebagai Presiden kuasa veto yang dimilikinya perlu diaktifkan dengan segera.

Jelas sumber, bukti kenyataan terbuka oleh segelintir Menteri UMNO yang mengecam dan mengkritiknya sudah dikumpulkan untuk menghalalkan pemecatan mereka.

Sememangnya langkah tersebut berisiko tinggi, kemungkinan UMNO akan tempang kerana Kluster Menteri ini juga memiliki pengaruh serta pengikut yang besar dalam parti, namun Zahid berkeyakinan perkara tersebut dapat ditangani sama seperti berlaku ketika era bekas perdana menteri, Datuk Seri Najib Razak.

Zahid beranggapan Najib sebagai mentor politiknya, bekas presiden UMNO itu juga lah sekarang yang banyak menjadi penasihat kepada Zahid dalam banyak soal strategi politik, daripada hubungan kerjasama dengan Ketua Pembangkang Datuk Seri Anwar Ibrahim sehingga lah melibatkan kerjasama dengan DAP.

Bagi Najib pula, layanan kepada Zahid adalah tidak sekadar menjadi ‘budak suruhan’ yang hanya akan mengikut percaturan politik yang sudah direncana bersama Anwar. Perkara ini sudah menjadi rahsia terbuka dan Zahid juga sudah menyedari akan perihal ini.

Perkara pertama Zahid dijangka buat selepas dikecam teruk sejak berakhirnya PAU adalah memecat Menteri dan Timbalan Menteri yang lantang terhadap dirinya.

Langkah kedua, Zahid juga akan menggunakan kuasanya dengan menggugut mereka yang tidak bersama menyokongnya untuk tidak menandatangani watikah surat calon dalam Pilihan Raya Umum (PRU) nanti.

Kebiasaannya surat tersebut perlu ditandatangani Setiausaha Agung parti. Oleh sebab itu Datuk Seri Ahmad Maslan diletakkan memegang jawatan penting tersebut bagi memastikan mereka yang tidak sebulu dengan Presiden dan Najib tidak tercalon pada pilihan raya nanti.

Semua ini sudah disusun atur oleh Zahid dan Najib. Struktur dalaman parti ini masih dikuasai oleh mereka berdua.

Sekarang, strategi ini sudah disusun atur dengan rapi dan hanya tinggal Zahid menunggu lampu hijau daripada Najib sahaja untuk memulakan ‘Langkah Zahid’.


Kerajaan teliti kedudukan kewangan berhubung diskaun bil elektrik

Sebarang pertimbangan untuk pemberian rebat atau diskaun bil elektrik pada masa akan datang adalah tertakluk kepada kedudukan kewangan kerajaan, kata Menteri Tenaga dan Sumber Asli Datuk Seri Takiyuddin Hassan.

Beliau berkata kerajaan sedar bahawa semua kategori pengguna elektrik terkesan dengan pandemik Covid-19 yang melanda negara sejak awal tahun 2020.

“Pada 2020 kerajaan memberikan diskaun bil elektrik melibatkan perbelanjaan sebanyak RM2.75 bilion yang dibiayai bersama Kementerian Kewangan melalui dana Kumpulan Wang Covid-19 (KWC), dana Kumpulan Wang Industri Elektrik dan Tenaga Nasional Berhad,” katanya di Dewan Rakyat lapor Bernama.

Beliau berkata demikian sebagai respons kepada cadangan Shaharizukirnain Abdul Kadir (PAS-Setiu) pada sesi perbahasan, agar pemberian diskaun bil elektrik kepada pengguna domestik perusahaan mikro kecil dan sederhana yang berakhir pada 30 Sept lepas dilanjutkan hingga Disember ini.

Takiyuddin berkata pemberian diskaun bil elektrik sehingga 40 peratus secara bersasar kepada pengguna domestik dan diskaun lima peratus kepada perusahaan mikro, kecil dan sederhana (PMKS) bagi tempoh 1 Julai hingga 30 Sept 2021 di Semenanjung dan Sabah itu, melibatkan peruntukan RM487 juta.

Sementara itu dalam respon kepada isu perlombongan diutarakan Wong Chen (PH-Subang), beliau berkata Kerajaan Persekutuan sentiasa memastikan Surat Kelulusan Skim Pengendalian Melombong (SKSPM) tidak dikeluarkan untuk perlombongan di atas tanah berstatus Hutan Simpanan Kekal atau rizab perlindungan, serta kawasan yang diwartakan sebagai kawasan sensitif alam.

“Malah Kerajaan Persekutuan juga amat tidak bersetuju jika ada cadangan untuk kerajaan negeri membuat pewartaan keluar Hutan Simpanan Kekal bagi tujuan perlombongan,” katanya.


Tokyo rekod kes baharu tertinggi jangkitan Covid-19 melebihi 4,000

Penganjur Sukan Olimpik 2020, Tokyo, hari ini melaporkan jangkitan baharu Covid-19 tertinggi buat kali pertama melepasi angka 4,000, sekali gus membayangi acara sukan musim panas yang sedang berlangsung.

Stesen penyiaran NHK melaporkan 4,058 jangkitan baharu di kota metropolitan itu, melonjak berbanding 3,865 kes yang direkodkan semalam.

Sementara bagi keseluruhan jangkitan di negara Matahari Terbit itu berjumlah 12,341 kes, juga tertinggi bagi Jepun.

Rekod baharu itu muncul sehari selepas Jepun memutuskan untuk memperluaskan lagi perintah darurat ke tiga wilayah berhampiran Tokyo dan di barat wilayah Osaka, sehingga akhir Ogos, susulan lonjakan jangkitan Covid-19.

Peraturan-peraturan darurat dan sekatan akan kekal selepas Olimpik dan Paralimpik yang akan bermula pada 24 Ogos.

Sementara itu, pegawai memberi amaran jumlah jangkitan Covid-19 di Tokyo bakal mencecah lebih 4,500 kes sehari dalam tempoh dua minggu lagi.

Penasihat tertinggi kerajaan berkaitan Covid-19 juga memberi amaran sistem kesihatan bakal menerima tekanan susulan peningkatan jumlah jangkitan serta penularan varian Delta.

Kerajaan Jepun kini bergantung pada kerjasama penduduk untuk mematuhi peraturan dan protokol kesihatan kerana perintah berkurung tidak pernah dilaksanakan di Jepun sejak awal wabak itu tahun lalu.

Pegawai kerajaan juga berulang kali menasihatkan penduduk supaya duduk di rumah dan menonton acara sukan itu menerusi televisyen. Sebagai tambahan, golongan muda di negara itu turut digesa mendapatkan suntikan vaksin Covid-19, setelah kebanyakan individu berusia 65 ke atas telah selesai divaksin. – Agensi


Kerajaan tak tumpu angka kes harian, rakyat jangan obses: Khairy

Angka kes harian yang dilaporkan tidak lagi menjadi petunjuk utama dalam usaha kerajaan menangani penularan pandemik Covid-19, kata Menteri Kesihatan Khairy Jamaluddin Abu Bakar.

Khairy berkata terdapat negara luar yang sudah tidak lagi melaporkan angka kes harian, bagaimanapun Kementerian Kesihatan Malaysia (KKM) masih mengikut saranan Pertubuhan Kesihatan Dunia (WHO) cuma ia tidak lagi menjadi tumpuan untuk dijadikan sebagai penunjuk utama.

“Kita ada beberapa negara yang sudah nyatakan bahawa dalam tempoh masa akan datang mereka tidak akan lagi melaporkan kes harian.

“Kita masih lagi ikut saranan Pertubuhan Kesihatan Dunia (WHO) yang meyarankan agar kes harian dilaporkan. Cuma sekarang ini kita tidak menumpu kepada angka tersebut tiap-tiap hari.

“Saya telah minta (Ketua Pengarah Kesihatan) Noor Hisham Abdullah agar kita simpulkan angka itu sekali dengan indikator yang lain pada pukul 12 malam supaya rakyat tidak obses dengan angka tersebut,” katanya dalam satu wawancara.

Bagaimanapun, Khairy menegaskan ia tidak bermakna kerajaan mengambil mudah berhubung jumlah kes jangkitan harian namun aspek lain juga perlu dijadikan pertimbangan sebagai kayu pengukur keadaan semasa Covid-19.

“Cuma ia perlu dibaca dengan angka-angka lain seperti kemasukan hospital, kematian, kemasukan ke ICU dan sebagainya.

“Itu memberi kita di KKM gambaran yang lebih tepat berkenaan dengan kedudukan pendemik ini,” katanya lagi.

Khairy juga meminta orang ramai melakukan ujian kendiri sebelum kembali ke kampung halaman.

Terdahulu hari ini, kerajaan mengumumkan kebenaran rentas negeri bagi individu yang sudah lengkap vaksinasi.

Kebenaran rentas negeri itu diberikan kerana 90 peratus populasi dewasa kini sudah lengkap vaksinasi. Peratusan itu berdasarkan banci penduduk tahun 2010. Banci terbaru, yang dijadualkan pada tahun 2020, tidak lengkap kerana wabak tersebut.

Khairy turut memberi peringatan warga emas dengan penyakit kronik lebih terdedah kepada Covid-19.

Oleh yang demikian, katanya mereka yang pulang kampung harus membuat ujian kendiri atas rasa tanggungjawab walaupun ia tidak diwajibkan kerajaan.

Dia menambah bahawa polis akan melakukan pemeriksaan rawak untuk memastikan pematuhan Prosedur Operasi Standard (SOP).

Namun, katanya polis tidak akan membuat sekatan jalan di setiap sempadan negeri kerana ia tidak praktikal dan akan menyebabkan kesesakan lalu lintas.


Kes positif di Lembah Klang tertinggi, angka lepasi 5,000

Jumlah kes positif baharu Covid-19 dalam tempoh 24 jam sehingga 12 tengah hari tadi kembali meningkat melebihi 5,000 apabila merekodkan 5,244  kes, berbanding 4,743 kes semalam.

Ketua Pengarah Kesihatan Tan Sri Dr Noor Hisham Abdullah dalam kenyataan ringkas hari ini berkata Lembah Klang menjadi penyumbang jumlah kes tertinggi iaitu 2,532 jangkitan baharu, dengan angka di Selangor sahaja naik semula melebihi 2,000 kes.

Semalam kes baharu yang dicatatkan di bawah paras 5,000 apabila 4,743 jangkitan positif dikenal pasti dalam tempoh 24 jam.

Pada Isnin, Dr Noor Hisham memberi amaran kepada penduduk Lembah Klang supaya berwaspada kerana jumlah kes Covid-19 yang tidak dapat dikaitkan dengan mana-mana kluster sedia ada atau sporadik, dan kes tidak bergejala, semakin membimbangkan di kawasan mereka.

Beliau berkata kes-kes sporadik ini dikesan melalui saringan di tempat kerja, dalam komuniti, atau daripada saringan kes bergejala.

Katanya, apa yang lebih membimbangkan adalah kebanyakan kes sporadik itu tidak bergejala tetapi masih boleh menjangkiti sesiapa sahaja yang berada di sekeliling mereka yang tidak mengamalkan prosedur operasi standard (SOP) dengan betul.

Lembah Klang adalah sebuah kawasan yang terdiri daripada Wilayah Persekutuan Kuala Lumpur dan pinggir bandarnya, serta meliputi kawasan bandar dan bandar raya di Selangor


Kanak-kanak antara 10 ditangkap merusuh, bergaduh di PPR Kempas

Polis menangkap 10 individu daripada dua keluarga selepas terbabit dalam pergaduhan di kawasan lapang Projek Perumahan Rakyat (PRR) Kempas di Johor Bahru tiga hari lalu.

Ketua Polis Daerah Johor Bahru Utara Asisten Komosioner Rupiah Abd Wahid berkata 10 individu terbabit berusia antara 12 hingga 45 tahun.

“Pada 26 Mei 2021 jam lebih kurang 6.45 petang polis daerah Johor Bahru Utara telah menerima laporan daripda orang awam berkenaan kejadian pergaduhan melibatkan sekumpulan penduduk di kawasan lapang perumahan PPR Kempas.

“Siasatan polis mendapati kejadian tersebut berlaku antara dua keluarga berpunca daripada masalah peribadi. Kejadian tersebut didapati telah dirakam oleh seseorang yang tidak dikenali dan telah ditularkan melalui media sosial,” katanya.

Beliau berkata hasil risikan dan maklumat, pihak polis menahan 10 suspek berusia antara 12 hingga 45 tahun dan dikenakan tindakan kerana ingkar Perintah Kawalan Pergerakan (PKP) yang masih berkuat kuasa.

“Kompaun telah dikeluarkan kepada semua suspek di bawah Perkara 16 Peraturan-Peraturan Pencegahan Penyakit Berjangkit 2020.

“Manakala pergaduhan yang berlaku disiasat di bawah Seksyen 148 Kanun Keseksaan kerana merusuh menggunakan senjata,” katanya.

Terdahulu, tular di media sosial rakaman klip video dan gambar mengenai pergaduhan yang didakwa membabitkan penolong setiausaha sebuah parti politik di Pulai.


Audit keselamatan treler nahas lima pelajar USAS diketahui minggu depan

Keputusan Pemeriksaan dan Audit Keselamatan (JISA) terhadap treler yang terlibat dalam kemalangan hingga menyebabkan lima pelajar Universiti Sultan Azlan Shah (USAS) maut di Lebuh raya Utara Selatan pada 12 Mei lepas akan diketahui minggu depan.

Ketua Pengarah Jabatan Pengangkutan Jalan (JPJ) Datuk Zailani Hashim berkata ketika ini pihaknya sedang mengumpulkan maklumat berkaitan KJR (Keselamatan Jalan Raya) dan aspek keselamatan kenderaan perdagangan terhadap treler yang membawa muatan besi tersebut, lapor Bernama.

Beliau berkata JPJ juga sedang memeriksa sama ada treler tersebut ada melalui ujian di Pusat Pemeriksaan Kenderaan Berkomputer (Puspakom) dan mematuhi semua peraturan serta spesifikasi ditetapkan.

“Hanya selepas semua pemeriksaan ini selesai dijalankan, barulah kita boleh buat keputusan sama ada treler ini mematuhi peraturan atau tidak… kita akan jelaskan dalam satu kenyataan nanti.

“Setiap kenderaan sama ada lori, treler atau bas mempunyai kompleksiti pemeriksaan berbeza apatah lagi treler itu sudah rosak, jadi bahagian yang kita mahu periksa ini seperti brek dan klac perlu dilihat dengan terperinci sama ada memenuhi spesifikasi kejuruteraan automobil JPJ yang ditetapkan,” katanya kepada pemberita selepas menghadiri majlis sambutan Aidilfitri JPJ Terengganu hari ini.

Dalam kemalangan berhampiran Terowong Menora dekat Kuala Kangsar itu, lima pelajar USAS meninggal dunia iaitu Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Muhammad Nabil Haikal Muhammad Fariz, 19; Ahmad Akmal Ahmad Mokhlis, 20 dan Iqbal Hasnun Halimi, 23, selepas kereta dinaiki mereka terbakar selepas dirempuh treler dari arah belakang.

Ditanya tentang tindakan JPJ berikutan kekerapan kemalangan disebabkan kenderaan berat sejak akhir-akhir ini, Zailani berkata JPJ sentiasa menggunakan pendekatan advokasi dan penguatkuasaan di lapangan.

“Orang ramai juga dialu-alukan untuk menghantar aduan kepada JPJ melalui aplikasi e-Aduan kerana sistem ini dapat membantu mengenal pasti pesalah dengan lebih pantas dan tepat iaitu kurang 48 jam dari tempoh aduan dibuat,” katanya.


PAS letak doktor gigi calon PN di Parlimen Titiwangsa

Seorang doktor gigi, Dr Rosni Adam menjadi pilihan PAS untuk bertanding di kerusi Parlimen Titiwangsa mewakili Perikatan Nasional (PN) pada Pilihan Raya Umum Ke-15 (PRU-15), 19 November depan.

Dalam catatan Facebook hari ini (Sabtu, 22 Oktober 2022), PAS Titiwangsa mengumumkan bahawa doktor berusia 52 tahun itu akan menjadi calon pilihan mereka untuk kawasan Parlimen P119 Titiwangsa.

“PAS Kawasan Titiwangsa akan meletakkan bakal calonnya mewakili Perikatan Nasional dalam PRU-15 yang bakal berlangsung tidak berapa lama lagi.

“Dalam PAS Dr Rosni memegang jawatan sebagai Ahli Jawatankuasa Kerja PAS Pusat yang mengetuai Lajnah Kebajikan & Kemasyarakatan PAS Pusat, selain Timbalan Ketua Dewan Muslimat PAS Pusat.

“Insya-Allah, legasi Allahyarham Dr Lo’lo’ Mohd Ghazali serta Datuk Seri Rina Harun selaku ahli Parlimen Titiwangsa sebelum ini akan diteruskan oleh Dr Rosni yang mewakili Perikatan Nasional,” kata kenyataan itu.

Menurut kenyataan itu, PAS Titiwangsa telah membawa Dr Rosni berkunjung ke Pasar Taman Maluri untuk bertemu orang ramai serta peniaga pasar terbabit sebagai satu suai kenal awal kepada pengundi.

Pada PRU-14 lalu, Rina daripada Bersatu dan bertanding menggunakan lambang PKR memenangi kerusi Parlimen itu mengalahkan calon Barisan Nasional (BN), Datuk Seri Johari Abdul Ghani dan calon PAS Mohamad Noor Mohamad.

Rina memperoleh 23,840 undi dan memenangi kerusi itu dengan majoriti 4139 undi, manakala Johari yang juga penyandang kerusi itu mendapat 19,701 undi dan Mohamad dengan 6845 undi.

Johari sebelum itu adalah penyandang kerusi berkenaan setelah memenanginya dalam PRU-13 pada 2013, mengalahkan calon PAS daripada Pakatan Rakyat, manakala Allahyarham Dr Lo’lo pula memenangi kerusi itu pada PRU 2008.


Ahli MT UMNO kritik tindakan Bung Moktar, Shafie gugat politik Sabah?

Ahli Majlis Tertinggi (MT) UMNO Datuk Seri Abdul Rahman Dahlan hari ini (8 Januari 2023) ‘mengkritik’ tindakan memporak-perandakan keadaan politik Sabah, sedangkan rakyat sekarang ini sedang bergelut menghadapi cabaran ekonomi.

Tanpa menyerang mana-mana pihak sama ada UMNO negeri, Parti Warisan Sabah (Warisan) atau Gabungan Rakyat Sabah (GRS), beliau mengingatkan bahawa rakyat sudah muak dengan masalah politik 24 jam.

Bekas Ahli Parlimen Kota Belud itu dalam kenyataan ringkasnya berkata rakyat sewajarnya tidak dibebankan dengan kekalutan politik, tatkala sedang mendepani cabaran kehidupan dan ekonomi.

“Apakah tiada langsung, walau pun sekelumit, perasaan simpati kepada rakyat Sabah yang sedang bergelut dengan cabaran kehidupan dan ekonomi?

“Takkan asyik berpolitik 24 jam!

“Rakyat Sabah pun berhak mendapat kestabilan politik. Mereka berhak untuk mendapat ruang untuk bernafas dari semua kekalutan politik.

“Mereka marah, mual dan muak dengan politik.

“Kesabaran dalam berpolitik adalah tuntutan demokrasi. Ianya salah satu tiang seri demokrasi. Kalau tiada kesabaran, demokrasi akan pincang,” katanya mengulas perkembangan politik negeri diketuai Datuk Seri Hajiji Noor.

Pada Jumaat (6 Januari 2023), Pengerusi Badan Perhubungan UMNO Sabah Datuk Seri Bung Moktar Radin mengumumkan parti itu dan Barisan Nasional (BN) menarik sokongan terhadap Hajiji.

Bagaimanapun, lima daripada 18 Ahli Dewan Undangan Negeri (ADUN) UMNO tidak menyokong langkah itu selain menyatakan sokongan tidak berbelah-bahagi mereka kepada Hajiji.

UMNO Sabah dikatakan bekerjasama dengan Warisan untuk membentuk kerajaan baharu, sambil memetik Perlembagaan Negeri sebagai alasan bahawa Hajiji kini tidak layak menjadi Ketua Menteri.

Pada masa sama, Presiden Warisan Datuk Seri Shafie Apdal turut menyatakan Ketua Menteri telah hilang keabsahan sokongan majoriti ADUN, dan meminta Yang Dipertuan Negeri Sabah Tun Juhar Mahiruddin, meneliti Perlembagaan Negeri.

Sementara itu, penyokong Abdul Rahman yang mengulas kenyataannya berkata sudah tiba masanya Bung Moktar digantikan sebagai Pengerusi Badan Perhubungan UMNO Sabah.

“Beliau (Bung Moktar) tiada karisma, terpalit kes mahkamah dan selalu menjadi bahan jenaka di Parlimen dan di seluruh Malaysia akibat perbuatan kartunnya sendiri.

“Jika UMNO BN Sabah ingin kembali dominan di Sabah, Bung Moktar mesti disingkirkan. Beliau adalah liabiliti yang menyusahkan parti dan kerajaan,” katanya.